Ομιλία Μάξιμου Χαρακόπουλου στην Επιτροπή Παραγωγής και Εμπορίου της Βουλής κατά την συζήτηση του νομοσχεδίου του Υπουργείου Ανάπτυξης: Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου\nΣτη Διαρκή Επιτροπή Παραγωγής και Εμπορίου της Βουλής\nκατά την επί των άρθρων συζήτηση του νομοσχεδίου του Υπουργείου Ανάπτυξης: «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων».\nΣυμφωνούμε όλοι στη διαχρονική αξία του θεσμού των λαϊκών αγορών που μετρά πάνω από 9 δεκαετίες προσφοράς. Ένας θεσμός κατεξοχήν λαϊκός που απευθύνεται σε όλα τα νοικοκυριά, δίνοντας τη δυνατότητα πρόσβασης σε φρέσκα, κατά κανόνα ποιοτικά προϊόντα, σε τιμές πιο προσιτές από το στεγασμένο εμπόριο.\nΥπό αυτήν την έννοια ο θεσμός των λαϊκών αγορών επιτελεί κοινωνικό έργο, μειώνοντας ή εξαφανίζοντας ουσιαστικά τους μεσάζοντες στην εφοδιαστική αλυσίδα αν μιλούμε για παραγωγούς που οι ίδιοι διαθέτουν τα προϊόντα τους απευθείας από το χωράφι στον πάγκο της λαϊκής.\nΗ αξία των λαϊκών αγορών, ως χώρων διάθεσης προϊόντων σε προσιτές τιμές, αναδεικνύεται ακόμη περισσότερο σε περιόδους κρίσεων ή διαταραχών στις αγορές για διάφορους λόγους, όπως η διεθνής εκτίναξη του ενεργειακού κόστους που επιφέρει αλυσιδωτές αυξήσεις σε αγαθά και υπηρεσίες.\nΑν συμφωνούμε στην αξία του θεσμού των λαϊκών αγορών, πιστεύω ότι κατανοούμε και την ανάγκη διαρκούς εκσυγχρονισμού που επιτάσσουν οι καιροί προς όφελος πρωτίστων των καταναλωτών, με απόλυτο σεβασμό στους κανόνες διαφάνειας, αλλά και με αναγνώριση του έργου που επιτελούν όσοι είτε διαθέτουν την παραγωγή τους, είτε διακινούν ως επαγγελματίες προϊόντα στις λαϊκές.\nΕπιτρέψτε μου, λοιπόν, στο πνεύμα της εποικοδομητικής συζήτησης που εγκαινίασε ο εισηγητής της πλειοψηφίας, ο συνάδελφος Στράτος Σιμόπουλος, τον οποίο συγχαίρω για την τοποθέτησή του, να καταθέσω συγκεκριμένες παρατηρήσεις μετά από συνεργασία που είχα με τον Γραμματέα της Ομοσπονδίας Λαϊκών Αγορών Θεσσαλίας, τον κ. Βασίλη Λυγούδη και τον πρόεδρο των Παραγωγών Λαϊκών Αγορών νομού Λάρισας, τον κ. Δημήτρη Πούρικα.\nΩς προς τη διάρκεια ισχύος των αδειών δραστηριοποίησης στο υπαίθριο Εμπόριο, στο άρθρο 5 θα πρέπει να διευκρινιστεί ότι η διάρκεια ισχύος των αδειών των παραγωγών είναι για 5 χρόνια όπως και για τους επαγγελματίες και όχι για 1 έως 5 χρόνια, για να μη δημιουργείται η εντύπωση ότι έχουμε δυο μέτρα και δυο σταθμά.\nΘα πρέπει, επίσης, να διευκρινιστεί στο άρθρο 13 για τη χορήγηση αδειών ότι οι υφιστάμενες θέσεις δεν τίθενται σε προκήρυξη. Στις λαϊκές υπάρχουν και παραγωγοί σε ηλικίες κοντά στη συνταξιοδότηση, οι οποίοι έχουν σαν μοναδική διέξοδο την πώληση των προϊόντων τους στη λαϊκή. Μη δημιουργήσουμε συνθήκες κοινωνικού αυτοματισμού, με παραγωγούς άνω των 40 ετών που θα μειονεκτούν έναντι της μοριοδότησης νεότερων, κινδυνεύοντας να χάσουν τις θέσεις που χρόνια έχουν. Στην προκήρυξη να μπαίνουν οι κενές, οι χηρεύουσες θέσεις. Μάλιστα, οι παραγωγοί ζητούν η προκήρυξη των νέων θέσεων να γίνεται ανά τρείς μήνες. Και επιπλέον να υπάρχει ελεύθερη προσέλευση των παραγωγών εάν υπάρχει προσωρινή θέση έως ότου αυτή προκηρυχθεί.\nΙδιαίτερα δεσμευτική είναι η διάταξη στο άρθρο 17 που καθιστά αναγκαία προϋπόθεση για την εκ νέου χορήγηση θέσης σε λαϊκές αγορές την πώληση τουλάχιστον του 50% της δηλωθείσας ποσότητας στο Ο.Σ.Δ.Ε. Κατανοώ το πνεύμα του νομοθέτη για την αποφυγή παραγωγών-μαϊμού, αλλά νομίζω ότι θα πρέπει να υπάρξει μεγαλύτερη ευελιξία. Η παραγόμενη ποσότητα δεν είναι σταθερή, ούτε υπολογίζεται εύκολα. Οπότε αν υπάρχει εκ των προτέρων δέσμευση για τις ποσότητες που προκύπτουν από τη δήλωση καλλιέργειας στο ΟΣΔΕ, τότε κινδυνεύουν να βρεθούν έκπτωτοι από τη θέση.\nΜιλούμε για τη φυτική παραγωγή, η οποία δέχεται ισχυρές επιδράσεις από το περιβάλλον και τα κλιματικά φαινόμενα. Οι παραγωγοί αντιπροτείνουν να υποβάλουν υπεύθυνη δήλωση των ποσοτήτων που μπορούν ή θέλουν να πουλήσουν στη λαϊκή και μετά να επιβάλλεται υποχρεωτικά το 50% επί των ποσοτήτων που δήλωσαν.\nΑναφορικά με το τέλος θέσης, το γνωστό ως ημερήσιο δικαίωμα, του άρθρου 23, κι επειδή κ. υπουργέ η είσπραξη ηλεκτρονικά είναι δυσχερής για τους παραγωγούς μεγαλύτερης ηλικίας που δεν έχουν εξοικείωση με την τεχνολογία, θα μπορούσε να δοθεί η δυνατότητα σε κάθε εισπράττουσα αρχή, σε κάθε δήμο, να καθορίζει τον τρόπο είσπραξης του δικαιώματος. Στον δήμο Λαρισαίων, για παράδειγμα, η πληρωμή του δικαιώματος γίνεται την ημέρα προσέλευσης στη λαϊκή αγορά σε επόπτη της λαϊκής αγοράς. Έτσι, η πληρωμή είναι πιο άμεση και δεν αδικούνται και οι παραγωγοί προπληρώνοντας για ημέρες που ενδεχομένως δεν θα μπορέσουν να συμμετέχουν στη λαϊκή.\nΜε το άρθρο 56, υποχρεούνται όσοι δραστηριοποιούνται στις λαϊκές αγορές να ενημερώνουν την ψηφιακή πλατφόρμα e-katanalotis της Γενικής Γραμματείας Εμπορίου και Προστασίας Καταναλωτή για την τιμή εκκίνησης και τη διαθέσιμη ποσότητα ανά προϊόν με στόχο τη διαφάνεια και την προστασία του καταναλωτή.\nΗ μεταρρύθμιση αυτή είναι εύλογο να ξεκινήσει από την Αθήνα και τη συμπρωτεύουσα. Η αποστολή όλων αυτών των στοιχείων με sms, πρακτικά δεν είναι εφικτή στις λαϊκές αγορές στην επαρχία και ειδικά στα κεφαλοχώρια από παραγωγούς σε ηλικίες κοντά στη σύνταξη που δεν έχουν την εξοικείωση στα ηλεκτρονικά μέσα και κινδυνεύουν να κληθούν να καταβάλουν μεγάλα πρόστιμα σε σχέση με τον τζίρο που επιτυγχάνουν. Το μέτρο αυτό εφαρμόζεται σε μεγάλες και οργανωμένες επιχειρήσεις, όπως τα σουπερμάρκετ. Στην περίπτωση των λαϊκών αγορών στην επαρχία, ούτε το εισόδημα, άλλα ούτε και οι τζίροι δικαιολογούν την επιβολή τέτοιας πρακτικής.\nΤέλος, τα πρόστιμα θα πρέπει να έχουν σωφρονιστικό και όχι τιμωρητικό χαρακτήρα. Η ποινή της ανάκλησης της θέσης είναι εξοντωτικό μέτρο που πρέπει να επανεξεταστεί στο πλαίσιο της ισονομίας με το στεγασμένο εμπόριο.\nΑναμφίβολα οφείλουμε να εκσυγχρονίσουμε τη λειτουργία των λαϊκών αγορών στο πλαίσιο της διαφάνειας και της ασφάλειας σε ότι αφορά τα τρόφιμα και τον καταναλωτή.\nΑυτή είναι και η πρόσθεση του νομοθέτη και όλων όσοι συμμετέχουμε στη συζήτηση και επεξεργασία του νομοσχεδίου. Θέλω να πιστεύω ότι οι παρατηρήσεις που κατέθεσα θα ληφθούν σοβαρά υπόψη στο πλαίσιο της καλής νομοθέτησης.\nΜπορεί να παρακολουθήσετε την ομιλία του κ. Χαρακόπουλου στην ηλεκτρονική διεύθυνση: https://youtu.be/mks8jd_qa_s\nΟμιλία Μάξιμου Χαρακόπουλου στη συνεδρίαση της Ειδικής Μόνιμης Επιτροπής Σωφρονιστικού Συστήματος και λοιπών Δομών Εγκλεισμού Κρατουμένων με θέμα ημερήσιας διάταξης: «Εκπαίδευση κρατουμένων»\nΤετάρτη, 29 Σεπτεμβρίου 2021 20:41\nστη συνεδρίαση της Ειδικής Μόνιμης Επιτροπής Σωφρονιστικού Συστήματος\nκαι λοιπών Δομών Εγκλεισμού Κρατουμένων\nμε θέμα ημερήσιας διάταξης: «Εκπαίδευση κρατουμένων».\nΝα ευχαριστήσω καταρχήν την κ. Παπανικολάου και την κ. Απειρανθίτου για την ενημέρωση που μας παρείχαν.\nΟι συνθήκες του σωφρονιστικού μας συστήματος είναι ένα σοβαρότατο ζήτημα και δικαίως η επιτροπή μας εστιάζει σε αυτό και με επί τόπου επισκέψεις στα σωφρονιστικά καταστήματα.\nΤις τελευταίες δεκαετίες παρατηρείται μια αλματώδης αύξηση των κρατουμένων, αλλά και της φύσεως των παραβάσεων και εγκλημάτων που διαπράττονται από όσους εκτίουν ποινές στις ελληνικές φυλακές.\nΟ ραγδαία μεταβαλλόμενος κόσμος μας, η ευκολία των μετακινήσεων μεταξύ των κρατών, η κατάρρευση παλαιών σταθερών αξιών, η αύξηση των κοινωνικών ανισοτήτων, είναι παράγοντες που προκαλούν τον πολλαπλασιασμό των ανθρώπων που βρίσκονται εντός των φυλακών. Όπως ξέρετε είναι σε διαβούλευση οι αλλαγές στους Κώδικες, που χαρακτηρίζονται από την αυστηροποίηση των ποινών -επιβεβλημένη σε πολλές περιπτώσεις.\nΤαυτόχρονα, όμως, δεν πρέπει να λησμονούμε ότι βασικός σκοπός της ποινής δεν είναι αυτή καθ΄ αυτή η τιμωρία αλλά η προσπάθεια σωφρονισμού και η προετοιμασία επανένταξης του κρατούμενου στην κοινωνία.\nΓια τον λόγο αυτό η εκπαιδευτική δραστηριότητα εντός των σωφρονιστικών καταστημάτων διαδραματίζει έναν πρωτεύοντα ρόλο. Ιδιαίτερα όταν αφορά την απόκτηση δεξιοτήτων, οι οποίες μπορούν να αποβούν επωφελείς για τον εκπαιδευόμενο κρατούμενο μετά την αποφυλάκισή του, ανοίγοντάς του προοπτικές για την αγορά εργασίας.\nΔιότι η επαγγελματική αποκατάσταση συνιστά την ιδανικότερη προστασία από τον κίνδυνο του στιγματισμού, της περιθωριοποίησης, της αυτοπαραίτησης, του συναγελασμού με κύκλους της παρανομίας και της διολίσθησης σε παράνομες ή και εγκληματικές ενέργειες.\nΘα έλεγα, μάλιστα, ότι ο κίνδυνος αυτός ελλοχεύει και εντός των σωφρονιστικών ιδρυμάτων, όπου συχνά πληροφορούμαστε ότι δρουν εγκληματικές συμμορίες, ενίοτε συντονίζοντας παράνομες δραστηριότητες εκτός των φυλακών.\nΘέλουμε, επομένως, ανθρώπους που με την αποφυλάκισή τους να διαθέτουν αυτοεκτίμηση και χρήσιμες γνώσεις ώστε να κάνουν μια νέα αρχή στη ζωή τους.\nΕυτυχώς, τα δείγματα από την λειτουργία τέτοιων δομών είναι ιδιαίτερα θετικά. Μνημονεύω το εξαιρετικό έργο που γίνεται στις φυλακές της Λάρισας με το Σχολείο Δεύτερης Ευκαιρίας, μία επιτυχημένη πρωτοβουλία με πολύ ενθαρρυντικά αποτελέσματα μέχρι σήμερα.\nΜάλιστα, η επιτυχία του συγκεκριμένου Σχολείου Δεύτερης Ευκαιρίας στάθηκε η αφορμή να προταθεί εκ μέρους του συμβούλου-συντονιστή εκπαίδευσης κ. Γιώργου Τράντα η επέκταση του θεσμού με την πιλοτική λειτουργία ΕΠΑΛ, λυκειακών τάξεων Επαγγελματικού Λυκείου. Μια πρόταση που στοχεύει στην πληρέστερη επαγγελματική κατάρτιση των κρατουμένων, και άρα σε αύξηση των πιθανοτήτων της επαγγελματικής τους αποκατάστασης μετά την αποφυλάκισή τους.\nΤην ιδέα αυτή είχα την ευκαιρία να την μεταφέρω στην αρμόδια υπουργό Παιδείας, τόσο προφορικά, όσο και μέσω του κοινοβουλευτικού ελέγχου. Παρότι, όμως, έτυχε κατ’ αρχήν θετικής υποδοχής, μέχρι σήμερα δεν υπάρχει καμία επίσημη ενημέρωση.\nΝομίζω, λοιπόν, ότι συζητώντας για την βελτίωση των όρων εκπαίδευσης των κρατουμένων, θα πρέπει να εξετάσουμε ως Επιτροπή και την αξία της πιλοτικής λειτουργίας ΕΠΑΛ στα σωφρονιστικά καταστήματα.\nΠέρυσι τέτοιον καιρό που συζητούσαμε την ετήσια Έκθεση της Επιτροπής είχα εισηγηθεί ως Διακομματική Επιτροπή να επισκεφθούμε την υπουργό Παιδείας και να της παρουσιάσουμε το μέρος της Έκθεσης που αφορά στην εκπαίδευση ως τμήμα της σωφρονιστικής πολιτικής. Η απάντηση ήταν ότι η Έκθεση διαβιβάζεται αρμοδίως και λαμβάνουν γνώση τα αρμόδια υπουργεία. Φοβούμαι, όμως, ότι δεν τυγχάνει της δέουσας προσοχής.\nΔυστυχώς, διαχρονικά τα σχολεία δεύτερης ευκαιρίας είναι σε δεύτερη μοίρα ως φτωχοί συγγενείς της εκπαίδευσης, ίσως γιατί κάποιοι δεν πιστεύουν στην αποτελεσματικότητά τους. Βεβαίως, πολλά μπορεί να βελτιωθούν αρκεί να υπάρχει ισχυρή βούληση.\nΘα πρότεινα, λοιπόν, αφού δεν είναι σύνηθες η διακομματική επιτροπή να επισκέπτεται τους αρμόδιους υπουργούς για να τους παρουσιάσει τα αποτελέσματα της Έκθεσής της, να καλέσουμε την υπουργό Παιδείας στην Επιτροπή μας για να μας παρουσιάσει το όραμά της για τα σχολεία δεύτερης ευκαιρίας. Πως αξιολογεί το υπουργείο Παιδείας την έως τώρα λειτουργία τους; Τι θεωρεί ότι μπορεί να βελτιωθεί; Έχει κάποιο χρονοδιάγραμμα για την υλοποίηση των όποιων αλλαγών; Προτίθεται -και πότε- να λειτουργήσει ΕΠΑΛ στα σωφρονιστικά καταστήματα;\nΣε έναν κόσμο που αλλάζει με γοργούς ρυθμούς, η ανάγκη της δια βίου εκπαίδευσης και της κατάρτισης είναι εκ των ων ουκ άνευ για όλους, πόσο δε μάλλον για ανθρώπους που βρίσκονται αποκομμένοι από το κοινωνικό γίγνεσθαι. Πιστεύω, λοιπόν, ότι θα ήταν ιδιαίτερα χρήσιμη η παρουσία της υπουργού Παιδείας στην Επιτροπή μας και προτείνω να αναλάβετε σχετική πρωτοβουλία.\nΠέμπτη, 26 Αυγούστου 2021 20:57\nστη Διαρκή Επιτροπή Παραγωγής και Εμπορίου κατά τη συζήτηση με θέμα Κύρωση: α) της από 5.8.2021 Πράξης Νομοθετικού Περιεχομένου "Έκτακτα μέτρα για την αντιμετώπιση του κινδύνου πυρκαγιών" (Α' 138) και β) της από 13.8.2021 Πράξης Νομοθετικού Περιεχομένου " Έκτακτα μέτρα για την αποτελεσματική προστασία και την ταχεία αποκατάσταση του φυσικού περιβάλλοντος, την άμεση στήριξη των πληγέντων από τις πυρκαγιές Ιουλίου/Αυγούστου 2021 και συναφείς διατάξεις".\nΑκούγοντας κάποιους από τους συναδέλφους της αξιωματικής αντιπολίτευσης φοβούμαι ότι δεν διδάχθηκαν τίποτα από την οδυνηρή εμπειρία της διακυβέρνησης ΣΥΡΙΖΑ στον τομέα της πυροπροστασίας και της πυρόσβεσης.\nΒιώσαμε όλοι ένα πολύ δύσκολο καλοκαίρι. Η επίμονη πανδημία με τις μεταλλάξεις της περιορίζει την καθημερινότητά μας, ενώ οι εκτεταμένες πυρκαγιές είχαν ως αποτέλεσμα την καταστροφή άνω του ενός εκατομμυρίου στρεμμάτων δασικής και καλλιεργήσιμης γης.\nΔυστυχώς, η κλιματική αλλαγή δεν είναι πλέον σενάριο μιας μελλοντικής δυστοπίας –είναι ένα απειλητικό παρόν, και αν δεν λάβουμε άμεσα ριζικά μέτρα σε πλανητικό επίπεδο, θα είναι η δική μας η γενιά που θα ζήσει τον εφιάλτη.\nΟι μεγάλες πυρκαγιές από τη νότια Ευρώπη και τη Σιβηρία ως τις ΗΠΑ, παράλληλα με τις δικές μας –που έφθασαν και τις 60 ημερησίως- αποδεικνύουν την κρισιμότητα της κατάστασης.\nΔεν υποστηρίζω, βεβαίως, ότι όλες αυτές οι φωτιές μπαίνουν από μόνες τους, ή ότι δεν υπάρχουν εμπρηστές, με ποικίλα κίνητρα. Όμως, η αύξηση της θερμοκρασίας, οι παρατεταμένοι καύσωνες συνιστούν ιδανικό περιβάλλον για την πύρινη λαίλαπα.\nΕπιτρέψτε μου κύριε πρόεδρε, πριν αναφερθώ στις Πράξεις Νομοθετικού Περιεχομένου να κάνω ιδιαίτερη αναφορά σε όσους έλαβαν μέρος στον ιδιόμορφο αυτόν πόλεμο με τις φλόγες, τόσο στους πυροσβέστες-εναέριων και επίγειων μέσων-, τους στρατιώτες, τα στελέχη των σωμάτων ασφαλείας όσο και τους εθελοντές πυροσβέστες, που έδωσαν ακόμη και με αυτοθυσία αυτή τη μάχη.\nΚαι βεβαίως οφείλουμε ένα μεγάλο ευχαριστώ στις ξένες αποστολές, που σε μια εξαιρετική ένδειξη αλληλεγγύης έπεσαν κυριολεκτικά στη φωτιά, για να τη σβήσουν.\nΤαυτόχρονα, όμως, πρέπει να μας προβληματίσει το θλιβερό, και συνάμα ανησυχητικό, φαινόμενο των εμπαθών σχολίων, συνήθως “επαναστατών του καναπέ”, που επιδίδονται σε ύβρεις και διασπορά ψευδών ειδήσεων.\nΤο ότι δεν είχαμε θύματα, δεν είναι δευτερεύον αγαπητοί συνάδελφοι της αντιπολίτευσης. Είναι το μείζον. Γιατί η ανθρώπινη ζωή δεν μπαίνει σε κανένα ζύγι. Και είναι κατάντια κάποιοι να υπονοούν ότι οι φετινές καταστροφές αποτελούν τη ρεβάνς της τραγωδίας στο Μάτι.\nΝαι, επιχειρησιακά λάθη μπορεί να έγιναν. Η προετοιμασία της Πολιτικής Προστασίας ίσως έπρεπε να είναι ακόμη καλύτερη. Όμως, κανείς δεν μπορεί να πει ότι δεν κινητοποιήθηκε άμεσα ο κρατικός μηχανισμός, ότι οι επικεφαλής δεν εργάστηκαν με αυταπάρνηση. Η περιπέτεια υγείας του υφυπουργού Νίκου Χαρδαλιά αποδεικνύει του λόγου το αληθές.\nΤώρα πρέπει να επουλωθούν οι πληγές, να καλυφθούν τα κενά που διαπιστώθηκαν και να αλλάξουν τα κακώς κείμενα. Και πιστεύω ότι αυτό επιχειρούν οι ΠΝΠ που συζητούμε σήμερα και αναλυτικά παρουσίασε ο εκ Κοζάνης εισηγητής μας Μιχάλης Παπαδόπουλος.\nΚατ’ αρχάς μπαίνει τελεία και παύλα στα φέικ νιούζ, στο “ράδιο αρβύλα”, ότι τα δάση καίγονται για μπουν ανεμογεννήτριες.\nΤα καμένα δάση κηρύσσονται αναδασωτέα άμεσα. Υπάρχει, βεβαίως, ένα θέμα με την φυσική αναδάσωση όταν πρόκειται για πεύκα, που είναι από τα πιο εύφλεκτα είδη της χλωρίδας. Αυτό, ίσως πρέπει να το συζητήσουμε.\nΑλλά πάντως, όπου ήταν δάσος παραμένει δάσος! Και ήδη, όπως είπε ο πρωθυπουργός, έχουν ξεκινήσει τα αντιπλημμυρικά έργα για να μην έχουμε νέο πόλεμο τον χειμώνα.\nΚομβικό, επίσης, είναι το ζήτημα των αποζημιώσεων προς τους πληγέντες, ιδιώτες και επιχειρηματίες. Η οικονομική ζωή των περιοχών που πέρασε η πυρκαγιά έχει πληγεί καίρια -γεωργικές καλλιέργειες, κτηνοτροφικές εγκαταστάσεις, ξενοδοχειακές μονάδες καταστράφηκαν.\nΕδώ, μόνο με την αρωγή της πολιτείας θα μπορέσει αυτός ο κόσμος να σταθεί στα πόδια του, να περάσει αξιοπρεπώς τη στενωπό που τον περιμένει, και να ξεκινήσει όσο το δυνατόν πιο σύντομα τις επαγγελματικές του δραστηριότητες.\nΕπιπλέον, αν κάτι αναδείχθηκε έντονα στη διάρκεια των επιχειρήσεων κατάσβεσης των καταστροφικών πυρκαγιών ήταν οι χρόνιες παθογένειες του κρατικού μηχανισμού.\nΑπό τις πλέον σημαντικές είναι αναμφίβολα η αλληλοεπικάλυψη αρμοδιοτήτων που εντέλει λειτουργεί ως τροχοπέδη στην πυρασφάλεια, την προστασία των δασών και την αποτελεσματική αντιμετώπιση των πυρκαγιών.\nΗ ένταξη των δασικών υπηρεσιών στο υπουργείο Περιβάλλοντος είναι μια πρώτη απάντηση.\nΤελειώνοντας, θα ήθελα να καλέσω την αντιπολίτευση να αρθεί στο ύψος των περιστάσεων, να παραμερίσει τις μικροκομματικές παρωπίδες, να αντιμετωπίσει τα προβλήματα της κλιματικής αλλαγής και των πυρκαγιών ως κοινά προβλήματα, που απαιτούν κοινές δράσεις.\nΟ πρωθυπουργός και με την τοποθέτηση του Σταύρου Μπένου ως επικεφαλής της επιτροπής ανασυγκρότησης της Εύβοιας δείχνει τον δρόμο της συνεννόησης.\nΟμιλία του Μάξιμου Χαρακόπουλου στην κοινή συνεδρίαση των επιτροπών με θέμα ημερήσιας διάταξης: Παγκόσμια Ημέρα του Ο.Η.Ε. κατά της Εμπορίας Ανθρώπων: οι πρωτοβουλίες του Κοινοβουλίου στη μάχη κατά των σύγχρονων μορφών δουλείας και εκμετάλλευσης.\nΠαρασκευή, 30 Ιουλίου 2021 22:31\nστην κοινή συνεδρίαση της Διαρκούς Επιτροπής Κοινωνικών Υποθέσεων, της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων, με θέμα ημερήσιας διάταξης: Παγκόσμια Ημέρα του Ο.Η.Ε. κατά της Εμπορίας Ανθρώπων: οι πρωτοβουλίες του Κοινοβουλίου στη μάχη κατά των σύγχρονων μορφών δουλείας και εκμετάλλευσης.\nΚύριες και κύριοι υπουργοί,\nΚύριε Εθνικέ Εισηγητή για την Καταπολέμηση της Εμπορίας Ανθρώπων,\nΗ εμπορία ανθρώπων συνιστά όνειδος για την σύγχρονη ανθρωπότητα. Πρόκειται για το χείριστο τύπο εκμετάλλευσης της ανθρώπινης ύπαρξης, που στιγματίζει αρνητικά τον πολιτισμό μας. Κάθε ανάλογο συμβάν, σε οποιοδήποτε μέρος του πλανήτη, και, πολύ περισσότερο, στον λεγόμενο προηγμένο κόσμο, όπως είναι η Ε.Ε. συνιστά ένα πλήγμα για τη συνείδησή μας.\nΗ ανάγκη να επικρατήσει παντού το ύψιστο αγαθό της προσωπικής ελευθερίας, της εξάλειψης των δεσμών της δουλείας, παραμένει και σήμερα ζητούμενο.\nΔυστυχώς, τις τελευταίες δεκαετίες καταγράφεται μια ραγδαία αύξηση του φαινομένου της εμπορίας ανθρώπων, ως απότοκο της έκρηξης των μετακινήσεων και των νέων μεγάλων μεταναστευτικών ροών.\nΙδιαίτερα αυξημένα είναι τα φαινόμενα σεξουαλικής εκμετάλλευσης σε γυναίκες και κορίτσια από περιοχές της Ασίας και της Αφρικής, ενώ στα δίχτυα των διακινητών εξακολουθούν να πέφτουν κοπέλες από τα Βαλκάνια και την Ανατολική Ευρώπη. Δουλέμποροι και άλλα στοιχεία του υποκόσμου εκμεταλλεύονται την ανάγκη για εργασία των γυναικών αυτών, και τις εκδίδουν.\nΜάλιστα, στην προώθηση του εντός εισαγωγικών “εμπορεύματος” χρησιμοποιείται πλέον και το διαδίκτυο. Κάτι που πρέπει, και σ’ αυτή την περίπτωση να μας βάλει σε σκέψεις για την αναγκαιότητα λήψης μέτρων, ώστε να περιοριστούν οι δυνατότητες όσων εκμεταλλεύονται τις τεχνολογικές δυνατότητες για την τέλεση εγκληματικών πράξεων.\nΔυστυχώς, το τελευταίο διάστημα στην Ελλάδα και ιδιαίτερα στην Αθήνα, είδαν το φως αρκετά τραγικά συμβάντα εμπορίας γυναικών για σεξουαλική εκμετάλλευση. Συμβάντα, στα οποία ενίοτε εμπλέκονται άτομα του συγγενικού περιβάλλοντος, ακόμη και υπεράνω υποψίας πρόσωπα, επίορκοι, που η πολιτεία τους εμπιστεύθηκε την εφαρμογή του νόμου.\nΠρόκειται για γεγονότα που πρέπει ως κοινωνία να μας προβληματίσουν. Οφείλουμε να σκύψουμε στις μαύρες αυτές κηλίδες για να διασώσουμε τους συνανθρώπους μας που έχουν μπλεχτεί στα δίκτυα των διαφόρων εγκληματικών κυκλωμάτων.\nΤο κίνημα Me too, οι αποκαλύψεις που ξεκίνησαν από την κυρία Μπεκατώρου και όσα έχουν δει το φως της δημοσιότητας, πιστεύω ότι λειτουργούν απελευθερωτικά και εν τέλει δείχνουν τον δρόμο για την αλλαγή συλλογικής κουλτούρας.\nΠέρα και πάνω από την κινητοποίηση των οργάνων της πολιτείας, απαιτείται η ευαισθητοποίηση των ίδιων των πολιτών, γιατί μέγα πρόβλημα είναι η αδιαφορία που πολλές φορές επιδεικνύουμε, προσπερνώντας το γεγονός που συμβαίνει μπροστά στα μάτια μας, καθώς θεωρούμε ότι δεν μας αφορά.\nΑυτό συνιστά μέγιστη πλάνη. Είμαστε όλοι συνυπεύθυνοι αν γνωρίζουμε ότι άνθρωποι, οποιασδήποτε καταγωγής, φύλου, θρησκεύματος, ηλικίας, γίνονται αντικείμενο οποιασδήποτε εκμετάλλευσης και δεν το γνωστοποιούμε στις αρχές, δεν το καταγγέλλουμε.\nΟφείλουμε να εμφυσήσουμε στην κοινωνία και ιδιαίτερα στις νέες γενιές αυτό το αίσθημα της αλληλεγγύης, του αλτρουισμού, της συμπόνιας για τον πάσχοντα συνάνθρωπό μας.\nΗ Παγκόσμια Ημέρα του ΟΗΕ κατά της Εμπορίας Ανθρώπων είναι ημέρα προβληματισμού, αλλά και ευκαιρία ανασκόπησης όσων έγιναν και κυρίως επανακαθορισμού στόχων και δρομολόγησης νέων δράσεων για την αντιμετώπιση των σύγχρονων μορφών δουλείας και εκμετάλλευσης.\nΤα όποια θετικά βήματα, που επισημαίνονται και στην Έκθεση 2020 της ΕΕ, σχετικά με την πρόοδο που έχει σημειωθεί στην πρόληψη και καταπολέμηση της Εμπορίας Ανθρώπων, όπως οι αυστηρότερες ποινές για τους χρήστες υπηρεσιών Εμπορίας Ανθρώπων, οι δράσεις ευαισθητοποίησης και το νέο νομοθετικό πλαίσιο Επιτροπείας Ανηλίκων, δεν επιτρέπουν κανέναν εφησυχασμό. Αντιθέτως χρειάζεται εγρήγορση πολιτείας και κοινωνίας.\nΤελειώνοντας επιτρέψτε μου μια αναφορά στις “μαύρες τρύπες” της παγκόσμιας κοινότητας, τις περιοχές που κυριαρχούν πολεμικές συγκρούσεις, διώξεις, αναταραχές, και όπου τα ανθρώπινα δικαιώματα είναι άγνωστη έννοια.\nΕκεί όπου η ανθρώπινη ζωή στοιχίζει ελάχιστα. Εκεί όπου μικρά παιδιά αντί να πηγαίνουν σχολείο επιστρατεύονται σε πολεμικές αναμετρήσεις. Εκεί, λοιπόν, χρειάζεται ως Ευρώπη να δράσουμε για να δημιουργηθούν συνθήκες ασφάλειας, ειρήνης και ανάπτυξης, ώστε να πάψουν να τροφοδοτούν την εμπορία ανθρώπων.\nΚυριακή, 25 Ιουλίου 2021 23:14\nΧανιά, 24 Ιουλίου 2021\nαπό τον Γενικό της Γραμματέα κ. Μάξιμο Χαρακόπουλο\nΑγαπητά Μέλη της Γενικής Συνέλευσης της Δ.Σ.Ο.,\nΘα σας παρουσιάσω τώρα τις δραστηριότητες που έχουμε προγραμματίσει για το ερχόμενο έτος και θα ήθελα να ακούσουμε τις απόψεις σας πάνω σε αυτές. Φυσικά, η δοκιμασία της πανδημίας μάς απέδειξε ότι καλό είναι να υπάρχει ένας προγραμματισμός δράσεων, όμως πρέπει να λαμβάνουμε υπόψη το ενδεχόμενο της θεμελιώδους μεταβολής των περιστάσεων. Ως εκ τούτου, όπως κάναμε και μέχρι σήμερα, αν χρειαστεί, θα προσαρμοστούμε στις ανάγκες και τις νέες περιστάσεις που μπορεί να μας απομακρύνουν από την εκτέλεση των προγραμματιζόμενων δραστηριοτήτων.\n1. Παρουσίαση του Ειδικού Τόμου με θέμα: «Οι ναοί της του Θεού Σοφίας ανά τον κόσμο» σε διάφορες χώρες: Είμαστε περήφανοι για την πρωτοβουλία μας να εκπονήσουμε ένα πολλαπλώς σημαντικό εγχειρίδιο τόσο για τον ερευνητή, όσο και για τον ενδιαφερόμενο πολίτη. Επιδιώκουμε να εργαστούμε με συνέπεια και ζήλο για την προβολή του Τόμου σε όλον τον κόσμο, προκειμένου να αναδείξουμε τη σημασία και το συμβολισμό των Ναών της Αγίας Σοφίας. Με αυτόν τον τρόπο μπορούμε να ευαισθητοποιήσουμε τη διεθνή κοινή γνώμη και να αντιδράσουμε όλοι απόκοινούστην απαράδεκτησυμπεριφορά της τουρκικής κυβέρνησης με τη μετατροπή του Ναού της Αγίας Σοφίας της Κωνσταντινούπολης σε τέμενος.\nΣκοπεύουμε λοιπόν η πρώτη παρουσίαση του Τόμου να γίνει μαζί με μια ημερίδα τον Οκτώβριο στην Αθήνα και στη συνέχεια να συνεχίσουμε στο ίδιο μοτίβο και σε άλλες πρωτεύουσες ορθόδοξων κρατών και όχι μόνο. Τον Οκτώβριο σχεδιάζουμε να παρουσιάσουμε τον Τόμο στο Λονδίνο σε συνεννόηση με τον Σεβασμιώτατο Αρχιεπίσκοπο Θυατείρων και Μεγάλης Βρετανίας κ. Νικήτα. Επίσης, αναμένουμε από το συνάδελφο ευρωβουλευτή,και πολύτιμο συνεργάτη μας, κ. Λευτέρη Χριστοφόρου διαθέσιμες ημερομηνίες για να παρουσιαστεί ο Τόμος στις Βρυξέλλες, όπου παράλληλα μπορεί να γίνει και η κοινή συνεδρίαση μας με το Διεθνές Δίκτυο Καθολικών Νομοθετών. Την Πέμπτη, που είχαμε μια πολύ ενδιαφέρουσα συνεδρίαση με τους Καθολικούς νομοθέτες προτάθηκε η επόμενη συνάντησή μας να γίνει στο ιστορικό μοναστήρι της Grottaferrata.\nΣτις αρχές Νοεμβρίου προγραμματίζουμε την παρουσίαση του Τόμου στην Ιταλία. Εκεί, ο Σύμβουλός μας ο κ. Μυγδάλης ήδη έχει έρθει σε επαφή με την Οργάνωση «Κίνημα Πολιτικής για την Ενότητα» και με την κ. Letiziade Torre, καθώς και με τον Πρόξενο της Ελλάδος στο Μιλάνο. Περί τα μέσα Νοεμβρίου αποβλέπουμε στην παρουσίαση του Τόμου στην πόλη Ουφά της Ρωσίας και τον Δεκέμβριο στο Βουκουρέστι.\nΕκτός αυτού, ο Τόμος για τους Ναούς της του Θεού Σοφίας ανά τον Κόσμο είμαι βέβαιος ότι θα αποτελέσει σημείο αναφοράς στη διεθνή βιβλιογραφία, και αυτός είναι ο λόγος που σκοπεύουμε να τον μεταφράσουμε σε όσο περισσότερες γλώσσες μπορούμε. Ήδη έχουμε δρομολογήσει τη μετάφραση του στα ιταλικά, τα ρουμανικά και τα σερβικά και στη συνέχεια θα προχωρήσουμε την έκδοση και σε άλλες γλώσσες.\n2. Προστασία Χριστιανών στη Μέση Ανατολή: Τα Πρακτικά του Διεθνούς Συνεδρίου της Δ.Σ.Ο. που διοργανώθηκε στη Βηρυτό αποτελούν ένα χρήσιμο εγχειρίδιο για την ειρηνική συνύπαρξη χριστιανών και μουσουλμάνων σε όλο τον κόσμο. Η εν λόγω έκδοση μας δίνει την αφορμή να αναδείξουμε τις περιοχές εκείνες του κόσμου, στις οποίες η αρμονική συνύπαρξη χριστιανών και μουσουλμάνων έχει γίνει πράξη. Φιλοδοξούμε λοιπόν να παρουσιάσουμε τα Πρακτικά σε μια εκδήλωση στη Βηρυτό και στη Δαμασκό και, αμέσως μετά, σε εκδήλωση στην πόλη Ουφά της Ρωσίας.\nΗ συνύπαρξη χριστιανών και μουσουλμάνων είναι το κοινό σημείο ενδιαφέροντος της Οργάνωσής μας με την Παγκόσμια Μουσουλμανική Λίγκα, με την οποία φιλοδοξούμε να υπογράψουμε Μνημόνιο Κατανόησης στην Αθήνα τον Οκτώβριο. Η κοινή Ομάδα Εργασίας που θα συστήσουμε με την Παγκόσμια Μουσουλμανική Λίγκα θα διερευνήσει σε βάθος το σύνολο των κοινών αξιών των δυο μονοθεϊστικών θρησκειών και θα καταλήξει σε μια πολιτική διακήρυξη, που θα αποτελέσει σημείο αναφοράς για την ειρηνική συνύπαρξη των χριστιανών και των μουσουλμάνων στη Μέση Ανατολή. Επίσης, το Μνημόνιο Κατανόησης προβλέπει διαθεσμική συνεργασία και την παρακολούθηση της προστασίας των χριστιανικών πληθυσμών στην ευρύτερη περιοχή της Μέσης Ανατολής.\nΟι δράσεις μας για την προστασία των χριστιανικών πληθυσμών στη Μέση Ανατολή δεν περιορίζονται μόνο στη συνεργασία μας με την Παγκόσμια Μουσουλμανική Λίγκα, αλλά συνιστούν και το κεντρικό σημείο της σύμπραξής μας με το Εθνικό και Καποδιστριακό Πανεπιστήμιο Αθηνών και το Κέντρο Αριστείας «Αξιοποίηση Ορθόδοξης Κληρονομιάς και Διαθρησκειακός Διάλογος». Σε αυτό το πλαίσιο, πρόκειται να συσταθεί ένα Ινστιτούτο/Ερευνητικός Φορέας για τη μελέτη του φαινομένου των διώξεων που υφίστανται οι χριστιανικοί πληθυσμοί στη Μέση Ανατολή.\n3. Εκδηλώσεις και πρωτοβουλίες για τον εορτασμό των 200 ετών από την έναρξη της Ελληνικής Επανάστασης: Είναι ιδιαίτερη χαρά που ένα εκ των ιδρυτικών μελών της Δ.Σ.Ο., η Ελλάδα κλείνει δυο αιώνες ανεξάρτητου βίου. Δεν θα μπορούσαμε να μην σταθούμε σε αυτό το γεγονός και να μην έχουμε συμμετοχή στον εορτασμό της επετείου. Μάλιστα, η Οργάνωσή μας πρέπει όχι απλώς να αφήνεται στον ρου της ιστορίας, αλλά με κριτική σκέψη να κοιτάει προς τα πίσω και να αξιολογεί τις περιστάσεις της εκάστοτε εποχής, να αφουγκράζεται την εξελικτική πορεία του ιστορικού γίγνεσθαι εθνικά, περιφερειακά και διεθνώς και να εμπνέεται από πρωτοβουλίες ή να αποφεύγει την επανάληψη σφαλμάτων.\nΕμείς λοιπόν, ως διακοινοβουλευτικός θεσμός, που προασπίζει την ορθόδοξη χριστιανική παράδοση, οφείλουμε με αφορμή την επέτειο των 200 ετών από την Ελληνική Επανάσταση να εξετάσουμε την πορεία των ορθοδόξων λαών στο διάβα της ιστορίας.Στο πλαίσιο αυτό, σκοπεύουμε να διοργανώσουμε μια επιστημονική ημερίδα τον προσεχή Νοέμβριο στη Ρουμανία με θέμα: «Η αφύπνιση των ορθοδόξων κοινοτήτων των παραδουνάβιων ηγεμονιών για την απελευθέρωσή τους από τον Οθωμανικό ζυγό. Η σύμπνοια των ορθοδόξων συστατικό στοιχείο ελευθερίας».\nΕπίσης, επεξεργαζόμαστε την έκδοση ενός τόμου με θέμα: «Η διορθόδοξη παρουσία του Αγίου Όρους στα χρόνια της οθωμανικής κυριαρχίας (1430-1912)», ο οποίος φιλοδοξούμε να κυκλοφορήσει το επόμενο έτος. Πρόκειται για δυο πρωτοβουλίες που αποβλέπουν στην προβολή του αγώνα των Ορθοδόξων λαών της εποχής εκείνης να αποτινάξουν τον αλλόθρησκο οθωμανικό ζυγό και να αποκτήσουν ανεξάρτητα κράτη.\n4. Διάσκεψη για το Μέλλον της Ευρώπης: Όπως προανέφερα, ο διάλογος για το Μέλλον της Ευρώπης έχει ήδη ξεκινήσει και αναμένεται να ολοκληρωθεί την άνοιξη του 2022. Σε αυτό το μεσοδιάστημα, εμείς θα επιδιώξουμε να αναδείξουμε τη φωνή του κοινοβουλευτικού χώρου και να τοποθετηθούμε δημόσια για ζητήματα τόσο σημαντικά όσο το μέλλον της ευρωπαϊκής δημόσιας σφαίρας. Αξιοποιώντας τα χρήσιμα εργαλεία που διαθέτει η Ευρωπαϊκή Ένωση στους πολίτες και την κοινωνία των πολιτών, μέσα από την πολύγλωσση πλατφόρμα, θα μπορέσουμε να διοργανώσουμε σειρά εκδηλώσεων για το Μέλλον της Ευρώπης.\nΣε αυτές τις εκδηλώσεις θα επιχειρήσουμε να δώσουμε βήμα στους Διεθνείς Κοινοβουλευτικούς Θεσμούς, αλλά και στους εκπροσώπους των Εκκλησιών, ώστε να εκφράσουν τις απόψεις τους για το Μέλλον της ΕΕ και εν γένει για το Μέλλον της Ευρώπης. Τον Απρίλιο του 2022, λοιπόν, επιδιώκουμε να διοργανώσουμε στην Ελλάδα μια συνάντηση εκπροσώπων των Ορθοδόξων Εκκλησιών για το Μέλλον της Ευρώπης.\n5. Συνεργασίες με Διεθνείς Κοινοβουλευτικούς Θεσμούς: Η εμπλοκή των Διεθνών Κοινοβουλευτικών Θεσμών στη συζήτηση για το Μέλλον της Ευρώπης θα μας δώσει τη δυνατότητα να ενεργοποιήσουμε εκ νέου τις συνεργασίες μας μαζί τους και να οικοδομήσουμε σχέσεις συνεργασίας με όσους από αυτούς δεν το έχουμε πράξει ως σήμερα.\nΠαρακολουθήσαμε καθ’ όλη τη διάρκεια του περασμένου έτους τις διαδικτυακές συναντήσεις των οργάνων Ολομέλειας των Διακοινοβουλευτικών Οργανώσεων, στις οποίες διαθέτουμε καθεστώς παρατηρητή, δηλαδή της Διακοινοβουλευτικής Ένωσης, της Κοινοβουλευτικής Συνέλευσης του Ευξείνου Πόντου, της Κοινοβουλευτικής Συνέλευσης της Μεσογείου, του Παναφρικανικού Κοινοβουλίου και της Διακοινοβουλευτικής Συνέλευσης της Κοινοπολιτείας Ανεξαρτήτων Κρατών.\nΠροβληματιστήκαμε έντονα με τις εξελίξεις που έλαβαν χώρα στην έδρα του Παναφρικανικού Κοινοβουλίου στη Νότιο Αφρική και σε συνεννόηση με τον Σύνδεσμο της Δ.Σ.Ο. με το Παναφρικανικό Κοινοβούλιο, τον Σεβασμιώτατο Μητροπολίτη Ζάμπιας Ιωάννη, θα επιδιώξουμε σύντομα να διοργανώσουμε συνεδρίαση της συντονιστικής επιτροπής συνεργασίας της Δ.Σ.Ο. και του Παναφρικανικού Κοινοβουλίου, ώστε να διερευνήσουμε ενδεχόμενα μεσολάβησης και ανταλλαγής κοινοβουλευτικών πρακτικών για να ξεπεραστεί η θεσμική κρίση στο ηπειρωτικό κοινοβούλιο της Μαύρης Ηπείρου.\nΕίναι επιπλέον σημαντικό να δούμε πως θα προχωρήσουμε τη συνεργασία μας με την Κοινοβουλευτική Ένωση των κρατών μελών του Οργανισμού Ισλαμικής Συνεργασίας, τη μοναδική κοινοβουλευτική έκφραση του Μουσουλμανικού Κόσμου. Έχουμε μονογράψει το Μνημόνιο Κατανόησης ήδη από το 2005, όμως έκτοτε δεν έχουν γίνει ουσιαστικά βήματα. Γνωρίζουμε την επιρροή που ασκεί η Τουρκία στα όργανα του θεσμού. Είναι ένα ζήτημα που δεν το λησμονούμε. Επιμένουμε, όμως, να εργαζόμαστε προκειμένου να θεμελιώσουμε μια ουσιαστική συνεργασία. Ήδη στο περιθώριο της Γενικής Συνέλευσής μας είχαμε μια ειλικρινή και εποικοδομητική συζήτηση με τον Αντιπρόεδρο κ. Σατζανί και ασμένως αποδεχθήκαμε την πρόσκληση να συμμετέχουμε στην επόμενη Γενική Συνέλευση του Οργανισμού Ισλαμικής Συνεργασίας στην Τυνησία.\nΥπάρχουν φυσικά και άλλοι Διεθνείς Κοινοβουλευτικοί Θεσμοί με τους οποίους θα επιδιώξουμε πιο δυναμική επαφή, όπως το Ευρωπαϊκό Κοινοβούλιο, η Κοινοβουλευτική Συνέλευση του Συμβουλίου της Ευρώπης, η Κοινοβουλευτική Συνέλευση του Οργανισμού για την Ασφάλεια και τη Συνεργασία στην Ευρώπη, η Κοινοβουλευτική Συνέλευση του ΝΑΤΟ, η Κοινοβουλευτική Συνέλευση των Βαλτικών Κρατών, το Λατινοαμερικάνικο Κοινοβούλιο, το Αραβικό Κοινοβούλιο και άλλοι.\n6. Τακτικές Συναντήσεις των Οργάνων της Δ.Σ.Ο.: Σκεφτόμαστε η Συνεδρίαση της Διεθνούς Γραμματείας, των Προέδρων και των Εισηγητών των Επιτροπών της Δ.Σ.Ο. του Νοεμβρίου να πραγματοποιηθεί στο Ναύπλιο της Ελλάδος, τιμώντας έτσι την επέτειο των 200 ετών από την έναρξη του Εθνικοαπελευθερωτικού Αγώνα των Ελλήνων και τον πρώτο Κυβερνήτη της Ελλάδος τον Ιωάννη Καποδίστρια, μια προσωπικότητα με οικουμενική ακτινοβολία για την εποχή του και αποδοχή από Ελλάδα, Ρωσία και άλλους λαούς της Ευρώπης. Στο Βουλευτικό, την Αίθουσα που στεγάστηκε η πρώτη Εθνοσυνέλευση του Νεοσύστατου Ελληνικού Κράτους, σκοπεύουμε να διοργανώσουμε και σχετική Ημερίδα για την τίμηση του πρώτου Κυβερνήτη της Ελλάδος Ιωάννη Καποδίστρια.\nΗ δεύτερη Γραμματεία σκεφτόμαστε να γίνει περί τις αρχές Απριλίου, χωρίς όμως να έχουμε καταλήξει πού θα μπορούσε να γίνει. Όσο για την 29η Γενική Συνέλευση -την παραμονή της τριακονταετίας της Οργάνωσης μας- την προγραμματίζουμε για τον Ιούνιο του 2022, προκειμένου να επανέλθουμε και στην κανονική ροή του θεσμικού χρονοδιαγράμματός μας, από το οποίο παρεκκλίναμε λόγω της πανδημίας. Μας ενδιαφέρει πολύ να ακούσουμε και τις δικές σας προτάσεις για τον τόπο σύγκλησης τόσο της εαρινής Γραμματείας όσο και της Γενικής Συνέλευσης, ώστε να μπορέσουμε να καταλήξουμε στις σχετικές αποφάσεις.\nΣας ευχαριστώ θερμά για την δημιουργική συμμετοχή σας στις τριήμερες εργασίες της διά ζώσης Γενικής μας Συνέλευσης.\nΚυριακή, 25 Ιουλίου 2021 23:04\nστη Γενική Συνέλευση της ΔΣΟ\nΧαίρομαι ιδιαίτερα που ολοκληρώνουμε σήμερα, εδώ στο όμορφο νησί της Κρήτης, την πρώτη -από το ξέσπασμα της πανδημίας του Covid-19- συνάντησή μας με φυσική παρουσία.\nΠαρά τις δυσχέρειες που επέβαλαν οι υγειονομικοί περιορισμοί, αποφασίσαμε να πραγματοποιήσουμε συνάντηση με φυσική παρουσία στην Ελλάδα, στοχεύονταςπρωτίστως να εγγυηθούμε την ασφάλεια των συνέδρων μας.\nΕξάλλου, η επιλογή μας να διοργανώσουμε την 28η Γενική Συνέλευση με φυσική παρουσία στην Ελλάδα, ένα εκ των κρατών που πρωτοστάτησαν στην ίδρυση της Δ.Σ.Ο. δεν έγινε τυχαία και έχει έντονο συμβολισμό, διότι δηλώνει ότι η Οργάνωσή μας -παρά τις αντίξοες συνθήκες που υπέβαλε η παγκόσμια υγειονομική κρίση- παραμένει πιστή στο σεβασμό της θεσμικής της μνήμης και υπογραμμίζει πάντα την ιστορική διάσταση που έχει η διεξαγωγή των εργασιών της στην επικράτεια των ιδρυτικών μελών της.\nΣτο περασμένο διάστημα, η Οργάνωσή μας απέδειξε την προσαρμοστικότητά της στις πρωτόγνωρες συνθήκες, την ταχύτατη εξοικείωσή της με τις νέες τεχνολογίες και τις μεθόδους της εκ του μακρόθεν κοινοβουλευτικής δράσης και την ανθεκτικότητά της σε περιόδους παγκοσμίων κρίσεων, που πλήττουν την Ανθρωπότητα στο σύνολο της.\nΔυστυχώς, ορισμένοι συνάδελφοι από τις εθνικές αντιπροσωπείες της Οργάνωσής μας δεν κατάφεραν να παρευρεθούν στη φετινή μας Συνέλευση. Επί παραδείγματι, στη Βουλγαρία,την Αρμενία και στη Μολδαβία. Επίσης, ο Λίβανος, η Γεωργία και η Αίγυπτοςδεν κατάφεραν να συμμετάσχουν, όπως και άλλα κράτη, για λόγους ανωτέρας βίας.\nΧαιρετίζω ιδιαίτερα την παρουσία αντιπροσωπείας της Παλαιστίνης, για το δικαίωμα της οποίας στη δημιουργία ανεξάρτητου κράτους έχουμε ως ΔΣΟ κατ’ επανάληψη απευθύνει έκκληση στη διεθνή κοινότητα. Και βεβαίως, έχουμε ιδιαίτερο σεβασμό στο παλαίφατο ελληνορθόδοξο Πατριαρχείο Ιεροσολύμων.\nΌπως επίσης, χαιρετίζω την εκλογή και δεύτερης βουλευτού από την ορθόδοξη κοινότητα της Ουγκάντας.\nΠριν ξεκινήσω τον απολογισμό, επιτρέψτε μου, καθώς οι εργασίες μας λαμβάνουν χώρα στην ελληνική επικράτεια, να αναφερθώ στη σημερινή ημερομηνία, που είναι πολύ σημαντική για την Ελλάδα, καθώς σχετίζεται με την αποκατάσταση της δημοκρατίας και των πολιτικών και ατομικών δικαιωμάτων το 1974, μετά από την μακρά νύχτα της επταετούς δικτατορίας των συνταγματαρχών. Σηματοδοτεί την απαρχή μιας μακράς περιόδου ενίσχυσης των δημοκρατικών θεσμών και διεύρυνσης των ατομικών ελευθεριών, που συνδυάστηκε με την συμμετοχή μας στην τότε ΕΟΚ, πριν από 40 χρόνια, που μετεξελίχθηκε σε Ε.Ε.\nΔυστυχώς, όμως, τις ημέρες αυτές του 1974 έλαβε χώρα η βάρβαρη εισβολή του τουρκικού στρατού στην Κυπριακή Δημοκρατία, που είχε ως αποτέλεσμα χιλιάδες δολοφονημένους, αγνοούμενους, καταστροφές και την κατοχή του 37% του νησιού, που συνεχίζεται μέχρι σήμερα. Αυτό το έγκλημα κατά της διεθνούς νομιμότητας γίνεται μάλιστα απόπειρα από τη σημερινή τουρκική ηγεσία να αναβαθμιστεί με κρατική υπόσταση, ενάντια σε κάθε έννοια του διεθνούς δικαίου και της ηθικής. Αλλά και με τη δημιουργία νέων τετελεσμένων με τον εποικισμό της περίκλειστης πόλης της Αμμοχώστου, τορπιλίζοντας κάθε ελπίδα λύσης του Κυπριακού.\nΤην τρέχουσα περίοδο η Δ.Σ.Ο. έρχεται αντιμέτωπη με τρεις μορφές προκλήσεων: η πρώτη πρόκληση αφορά τη δημόσια υγεία και την απειλή της πανδημίας, η δεύτερη είναι πολιτική και σχετίζεται με το ζήτημα της προσβολής θρησκευτικών μνημείων δια της μετατροπής του καθεστώτος τους, όπως έκανε η τουρκική κυβέρνηση στην περίπτωση της Αγίας Σοφίας της Κωνσταντινούπολης και της Μονής της Χώρας και, τέλος, η τρίτη πρόκληση εκτυλίσσεται στο θεσμικό επίπεδο και αφορά τη διαχείριση του Μέλλοντος της Ευρώπης.\nΒέβαια, σε αυτό το σημείο οφείλω να υπογραμμίσω ότι η ικανότητα του θεσμού μας να προσαρμόζεται διαχρονικά στις εκάστοτε προκλήσεις της εποχής και να συνεισφέρει στην αντιμετώπισή τους οφείλεται εν πολλοίς στις σχέσεις εμπιστοσύνης που έχουμε οικοδομήσει ο ομιλών, ως ΓΓ της ΔΣΟ, και οΣύμβουλος Δρ. ΚώσταςΜυγδάληςμε τον Πρόεδρο της Γενικής Συνέλευσης, τον φίλο κ. SergeiGavrilov και τον Ρώσο Σύμβουλο της Δ.Σ.Ο. κ. AlexanderFomenko. Είναι ιδιαίτερα ενθαρρυντικό το γεγονός ότι όλοι εμείς οι κοινοβουλευτικοί που συναπαρτίζουμε τηΔ.Σ.Ο. έχουμε κατορθώσει να παραμερίζουμε τα σημεία αντιπαράθεσης και να εστιάζουμε στο κοινό μας συμφέρον για την προστασία της ορθόδοξης χριστιανικής παράδοσης και των ορθοδόξων πληθυσμών όπου γης.\nΘα προχωρήσουμε τώρα σύμφωνα με την ημερήσια διάταξη στον απολογισμό των δραστηριοτήτων της Δ.Σ.Ο. στο διάστημα από την 27η Συνέλευσή μας, που έλαβε χώρα διαδικτυακά το Σεπτέμβριο του 2020, μέχρι σήμερα.\n1. 27η Διαδικτυακή Γενική Συνέλευση της Δ.Σ.Ο., 17 Σεπτεμβρίου 2020: Κατά την -πρώτη στην ιστορία της Οργάνωσής μας- διαδικτυακή Γενική Συνέλευση του περασμένου καλοκαιριού, συζητήθηκαν πολλά σπουδαία ζητήματα αναφορικά με τη διαχείριση της παγκόσμιας υγειονομικής κρίσης και την ανάγκη προσαρμογής της Οργάνωσής μας στην πρωτόγνωρη αυτή πρόκληση. Μάλιστα, στη συνάντηση εκείνη κατορθώσαμε να παρουσιάσουμε την ενότητα του ορθόδοξου κόσμου στο ζήτημα της βεβήλωσης της Αγίας Σοφίας και της Μονής της Χώρας στην Κωνσταντινούπολη με την απόφαση της τουρκικής κυβέρνησης να τις μετατρέψει σε τεμένη.\n2. Συνεδρίαση της Διεθνούς Γραμματείας και των Προέδρων και των Εισηγητών των Επιτροπών της Δ.Σ.Ο., 17 Μαρτίου 2021: Στην εαρινή Διεθνή Γραμματεία, η οποία πραγματοποιήθηκε με τη μέθοδο της τηλεδιάσκεψης, είχαμε έναν εποικοδομητικό διάλογο για τις πρωτοβουλίες και τις δράσεις, τις οποίες ο θεσμός μας αποφάσισε να αναλάβει και ανταλλάξαμε απόψεις για διάφορα ζητήματα αναφορικά με αυτές. Επίσης, καλωσορίσαμε τα νέα μέλη που προέκυψαν στις νέες συνθέσεις των κοινοβουλευτικών αντιπροσωπειών μετά τη διεξαγωγή εκλογών στις χώρες τους. Οι εργασίες της Γραμματείας του Μαρτίου ήταν καρποφόρες, τηρουμένων των αναλογιών, και όπως θα σας εξηγήσω παρακάτω συνεισέφεραν στη διαμόρφωση των προγραμματιζόμενων δραστηριοτήτων.\n3. Διαδικτυακή Συνάντηση με την Ηγεσία της Ορθόδοξης Επιτροπής Δημοσίων Υποθέσεων (ΟΡΑC), 17 Μαρτίου 2021: Αμέσως μετά τη διεξαγωγή της Διεθνούς Γραμματείας του Μαρτίου, πραγματοποιήσαμε διαδικτυακή συνάντηση με το Προεδρείο της νεοσυσταθείσης Ορθόδοξης Επιτροπής Δημοσίων Υποθέσεων (OPAC), που εδρεύει στις ΗΠΑ. Συγκεκριμένα, μιλήσαμε με τον κ. GeorgeGigicos,Πρόεδρο, και τον κ. AndrewVeniopoulos, Αντιπρόεδρο της Οργάνωσης.\nΚατά τη διάρκεια της συζήτησής μας, διαπιστώσαμε ότι οι δύο οργανισμοί εμφανίζουν κοινούς σκοπούς και προοπτικές, έχοντας ως στόχο την υποστήριξη και την υπεράσπιση των ορθοδόξων κοινοτήτων σε όλο τον κόσμο, ενάντια σε διώξεις, αποκλεισμούς και προκαταλήψεις. Το Προεδρείο του OPAC μας συνεχάρη για τις πρωτοβουλίες που έχουμε αναλάβει για την ανάδειξη του ζητήματος της Αγίας Σοφίας και συμφωνήσαμε να διερευνήσουμε στο άμεσο μέλλον το ενδεχόμενο περαιτέρω συνεργασίας σε πεδία αμοιβαίου ενδιαφέροντος.\n4. Συνάντηση με τον Πρόεδρο της Παγκόσμιας Διακοινοβουλευτικής Ένωσης Ελλήνων (Πα.Δ.Ε.Ε.): Στις 22 Απριλίου 2021, είχα την χαρά να συναντηθώ με τον Πρόεδρο της Παγκόσμιας Διακοινοβουλευτικής Ένωσης Ελλήνων (ΠαΔΕΕ), τον Ελληνοαμερικανό Γερουσιαστή της Πολιτείας του ΡόντΆιλαντ (State of RhodeIsland) των ΗΠΑ, κ. Λεωνίδα Ραπτάκη (LouRaptakis), ο οποίος βρισκόταν στην Αθήνα.Ενημέρωσα τον κ. Ραπτάκη για τις πρωτοβουλίες μας για την Αγία Σοφία και συμφωνήσαμε στην αναζήτηση μιας βάσης για τη θεμελίωση της συνεργασίας των Οργανώσεων μας με γνώμονα την προστασία των χριστιανικών πληθυσμών που υφίσταται διώξεις σε όλο τον κόσμο με ιδιαίτερη έμφαση,όμως,στον ευρύτερο χώρο της Μέσης Ανατολής.\nΔράττομαι της ευκαιρίας να τονίσω και πάλι την ανάγκη για οργανωμένη επαφή με τους βουλευτές που έχουν καταγωγή από τις χώρες μας και ζουν σε άλλες. Η Σερβία, η Βουλγαρία, η Ελλάδα, η Αρμενία και πόσες άλλες χώρες διαθέτουν μεγάλες κοινότητες στο εξωτερικό. Εκεί υπάρχουν ορθόδοξοι βουλευτές.Πρέπει να τους εντοπίσουμε. Προς αυτό τον σκοπό, προσφάτως, συναντήθηκα με τον Σεβασμιώτατο Μητροπολίτη Μπουένος Άιρες του Οικουμενικού Πατριαρχείου. Είναι Αργεντινός ορθόδοξος. Εκεί είναι πολυπληθής και η Εκκλησία της Αντιοχείας, μια και υπάρχουν πολλοί Λιβανέζοι και Παλαιστίνιοι. Υπάρχουν και βουλευτές ορθόδοξοι, με ορισμένους εκ των οποίων έχουμε διατηρήσει επαφές, όμως πρέπει να τις ισχυροποιήσουμε.\n5. Υπογραφή Μνημονίου Συνεργασίας μεταξύ της Δ.Σ.Ο. και του Εθνικού και Καποδιστριακού Πανεπιστημίου Αθηνών, 24 Μαΐου 2021: Σε κλίμα ιδιαίτερης χαράς και σύμπνοιας με την παρουσία του Προέδρου της Γενικής Συνέλευσης κ. Γκαβρίλωφυπογράψαμε με τον Πρύτανη του Εθνικού και Καποδιστριακού Πανεπιστημίου Αθηνών Μνημόνιο Κατανόησης, με σκοπό την συμβολή στη δραστηριότητα της ΔΣΟ και την ανάδειξη της έρευνας σε πεδία αμοιβαίου ενδιαφέροντος. Μέσα στο φάκελο σας υπάρχει το κείμενο που υπογράψαμε. Το ΕΚΠΑ αξιοποιεί το Κέντρο Αριστείας «Αξιοποίηση Ορθόδοξης Κληρονομιάς και Διαθρησκειακός Διάλογος», ως το καθ’ ύλην αρμόδιο ερευνητικό κέντρο σε τομείς αμοιβαίου ενδιαφέροντος, με το έργο της υλοποίησης της συνεργασίας με τη Δ.Σ.Ο.\nΕπίσης, τα δυο μέρη συμφώνησαν να εργαστούν από κοινού για την ανάληψη πρωτοβουλιών που θα σχετίζονται πρωτίστως με το θέμα της προστασίας των δικαιωμάτων των χριστιανικών πληθυσμών, όλων των δογμάτων και των ομολογιών, που διαβιούν σε χώρες της ευρύτερης περιοχής της Μέσης Ανατολής, καταγράφοντας τις παραβιάσεις αυτών των δικαιωμάτων, τις διώξεις που υφίστανται λόγω της θρησκευτικής τους ταυτότητας, την ανάδειξη των δράσεών τους και την διερεύνηση ενδεχόμενων δυνατοτήτων ειρηνικής, αρμονικής και ασφαλούς συνύπαρξης και συνεργασίας με άλλους αλλόθρησκους πληθυσμούς, στις πατρογονικές τους εστίες.\nΗ συνεργασία με το Κέντρο Αριστείας δεν αναλώνεται μόνο στο ζήτημα των χριστιανικών διώξεων, αλλά ήδη έχει συνεισφέρει τα μέγιστα τόσο στον υπό έκδοση τόμο για τις Αγίες Σοφίες ανά τον κόσμο, όσο και στις σχεδιαζόμενες πρωτοβουλίες της Δ.Σ.Ο. αναφορικά με το διάλογο για το Μέλλον της Ευρώπης.\n6. Επίσημες συναντήσεις της Δ.Σ.Ο. με την Πολιτική, Πολιτειακή και Θρησκευτική Ηγεσία της Ελληνικής Δημοκρατίας, 24-25 Μαΐου 2021: Πριν δύο μήνες, είχαμε την τιμή μαζί με τον Πρόεδρο της Γενικής Συνέλευσης τον κ. SergeiGavrilov –ο οποίος είχε μεταβεί στην Αθήνα με την ευκαιρία της υπογραφής του Μνημονίου Κατανόησης της ΔΣΟ με το ΕΚΠΑ- να πραγματοποιήσουμε μια σειρά συναντήσεων με την πολιτική και θρησκευτική ηγεσία της Ελλάδας. Συγκεκριμένα, συναντηθήκαμε με την Αρχηγό του Κράτους κυρία Κατερίνα Σακελλαροπούλου, τον Πρόεδρο της Ελληνικής Κυβέρνησης κ. Κυριάκο Μητσοτάκη, τον Πρόεδρο της Βουλής των Ελλήνων, κ. Κωνσταντίνο Τασούλα και τον Μακαριώτατο Αρχιεπίσκοπο Αθηνών και Πάσης Ελλάδος κ.κ. Ιερώνυμο. Οι συναντήσεις αυτές δεν είχαν απλό εθιμοτυπικό χαρακτήρα με τους πολιτικούς ιθύνοντες του Κράτους που φιλοξενεί την Οργάνωση μας, αλλά είχαν και ουσιαστική διάσταση, αφού τους ενημερώσαμε για τις τρέχουσες δραστηριότητες και μας διαβεβαίωσαν ότι θα συνδράμουν το έργο της Οργάνωσης όσο μπορούν.\nΜε αυτή την ευκαιρία, θέλω να σας επιστήσω την προσοχή στη σημασία που έχουν για την Οργάνωση μας οι συναντήσεις με τις πολιτικές και θρησκευτικές ηγεσίες των χωρών μας. Η παρουσία μας ενώπιον Αρχηγών Κρατών και Κυβερνήσεων ή και Πνευματικών Ηγετών των Εκκλησιών προσδίδει δυναμική στο έργο που επιτελεί η Οργάνωση μας, αφενός διότι το έργο αυτό καθίσταται γνωστό και αφετέρου διότι υπογραμμίζεται η πολιτική υποστήριξη των εθνικών εκτελεστικών εξουσιών στην αποστολή του διεθνούς θεσμού μας. Εμείς, βεβαίως, παραμένουμε ένας ανεξάρτητος διακοινοβουλευτικός οργανισμός, όμως οι δράσεις μας προβάλλονται, γίνονται κατανοητές και επικροτούνται από τις Κυβερνήσεις μας, γεγονός που εξασφαλίζει την αποτελεσματικότητα μας και οικοδομεί ένα brandname της ΔΣΟ ως αξιόπιστου δρώντος της διεθνούς ζωής. Εξάλλου, εκ της συστάσεώς της, η ΔΣΟ δέχεται μόνο επαίνους και συγχαρητήρια για τις δράσεις της απ’ όλα τα εθνικά κέντρα εξουσίας και όλες τις κατά τόπους εκκλησιαστικές αρχές.\n7. Συνεργασία με την Παγκόσμια Μουσουλμανική Λίγκα: Η Δ.Σ.Ο., όπως γνωρίζετε, επιδιώκει να δημιουργήσει ένα πλέγμα διεθνών συνεργασιών και συμπράξεων με φορείς από όλες τις περιοχές του Κόσμου και από διαφορετικές ομολογίες και δόγματα. Σε αυτό το πλαίσιο, έχουμε ήδη ξεκινήσει τον διάλογο με την Παγκόσμια Μουσουλμανική Λίγκα, μια Διεθνή Μη Κυβερνητική Οργάνωση ισλαμικής συνεργασίας με έδρα την ιερή πόλη Μέκκα της Σαουδικής Αραβίας, προκειμένου να θεμελιώσουμε τις βάσεις για μια καρποφόρα μελλοντική συνεργασία. Μάλιστα, τη δεδομένη στιγμή, βρισκόμαστε στη διαπραγματευτική φάση της οριστικοποίησης του Μνημονίου Κατανόησης, που θα υπογράψουμε με την εν λόγω Οργάνωση σε επίσημη τελετή, όταν οι επιδημιολογικές συνθήκες επιτρέψουν στον Γενικό Γραμματέα της να μεταβεί στην Αθήνα με το επιτελείο του.\nΣύμφωνα με τα όσα έχουμε ήδη συμφωνήσει μαζί τους, μια Μικτή Ομάδα Εργασίας θα επιφορτισθεί με το έργο της αναζήτησης και της επεξεργασίας μιας σειράς εννοιών με δυναμικό αξιακό φορτίο για τις δυο Μεγάλες Μονοθεϊστικές Θρησκείες. Επί παραδείγματι, τέτοιες κοινές έννοιες θα μπορούσαν να είναι ο κοινοβουλευτισμός, η ελευθερία, η Δημοκρατία, η προστασία του περιβάλλοντος και των αδυνάτων, η ετερότητα κά. Ο τελικός σκοπός της Ομάδας Εργασίας θα είναι η σύνταξη και δημοσίευση μιας πολιτικής Διακήρυξης Κοινών Αξιών των δυο Οργανώσεων, που θα δίνει έμφαση στις παγκόσμιες αξίες που βρίσκονται στο επίκεντρο μιας ευημερούσας, δημοκρατικής και ελεύθερης κοινωνίας.\nΗ εν λόγω Ομάδα Εργασίας δύναται να απαρτίζεται από έξι μέλη – εκπροσώπους της κάθε Οργάνωσης, πλέον των Συμβούλων Πολιτικών Υποθέσεων της Δ.Σ.Ο. και της MWL, ενώ σε αυτή είναι αναγκαίο να συμμετέχουν εξέχουσες προσωπικότητες του ακαδημαϊκού χώρου της θρησκειολογίας, κοινωνιολογίας, των πολιτικών επιστημών, καθώς και άνθρωποι του πνεύματος, οι οποίοι χαίρουν της εκτίμησης και των δυο Οργανώσεων. Η Ομάδα αυτή θα συναντάται σε τακτική βάση με φυσική παρουσία, όμως λόγω της πανδημίας θα προβλέπονται εκτάκτως και συναντήσεις με τη βοήθεια των νέων τεχνολογιών (πχ. τηλεδιασκέψεις).\nΕυελπιστούμε η πρώτη συνάντηση των δυο αντιπροσωπειών της Ομάδας Εργασίας να διεξαχθεί με φυσική παρουσία στην Αθήνα παρόντος του Εξοχωτάτου Γενικού Γραμματέα της MWL Σεΐχη MohammadbinAbdulkarimAl-Issa.\n8. Έκδοση των Πρακτικών του Διεθνούς Συνεδρίου του Λιβάνου του Απριλίου 2018 με τίτλο: «Συνύπαρξη Χριστιανών και Μουσουλμάνων στη Μέση Ανατολή»:Παρά τις δυσκολίες που δημιούργησε η πανδημία, καταφέραμε και ολοκληρώσαμε την έκδοση των Πρακτικών του Συνεδρίου του Λιβάνου. Πρόκειται για μια σημαντική έκδοση που πρεσβεύει τις αρχές και τις αξίες του διαθρησκειακού διαλόγου και της συνεννόησης και τον σεβασμό στην ετερότητα. Η έκδοση αυτή -την οποία ήδη έχουμε φροντίσει να σας δώσουμε με την ευκαιρία της παρουσίας σας εδώ- περιλαμβάνει της εισηγήσεις εκπροσώπων του πολιτικού, ακαδημαϊκού και θρησκευτικού χώρου και πρόκειται να κυκλοφορήσει σε 4 γλώσσες (ελληνικά, ρωσικά, αγγλικά και αραβικά). Μάλιστα, σκοπεύουμε να παρουσιάσουμε την έκδοση σε ειδικές εκδηλώσεις σε διάφορες χώρες, ώστε να γίνει ορατή η συμβολή μας στην όλη προβληματική της ειρηνικής συνύπαρξης των χριστιανικών και των μουσουλμανικών πληθυσμών στη Μέση Ανατολή και όχι μόνο.\n9. Έκδοση Ειδικού Τόμου με θέμα: «Οι ναοί της του Θεού Σοφίας ανά τον κόσμο»: Πρόκειται ίσως για μια από τις πιο σημαντικές εκδόσεις της Οργάνωσης μας στα 28 χρόνια θεσμικής πορείας της. Ο υπό έκδοση Τόμος συγκεντρώνει συμβολές από ακαδημαϊκούς και όχι μόνο συγγραφείς και έχει τεθεί υπό την επιστημονική επιμέλεια της Αντιπροέδρου του Τμήματος Θεολογίας του Εθνικού και Καποδιστριακού Πανεπιστημίου Αθηνών,καθηγήτριας Ιωάννας Στουφή Πουλημένου, που συμμετέχει και ως ενεργό μέλος στο Κέντρο Αριστείας «Αξιοποίηση Ορθόδοξης Κληρονομιάς και Διαθρησκειακός Διάλογος». Μέσα από τη συγκεκριμένη πρωτοβουλία της Οργάνωσης μας, ο πλούτος των μνημείων που έχουν αφιερωθεί στην Αγία του Θεού Σοφία αναδεικνύεται και καθίσταται ζωντανός.\nΣτον τόμο, που θα κυκλοφορήσει σε διάφορες γλώσσες θα υπάρχουν στοιχεία για την ιστορία, τη θεολογία και την ναοδομία των38εμβληματικών Εκκλησιών της Αγίας Σοφίας, που βρίσκονται σε όλο τον Κόσμο. Είναι μια πρωτότυπη μελέτη χρήσιμη για τον ακαδημαϊκό, θρησκευτικό και πολιτικό κόσμο. Όπως θα δούμε αργότερα και στον προγραμματισμό των μελλοντικών μας δραστηριοτήτων, επιδιώκουμε αμέσως μετά την έκδοση του Τόμου να τον παρουσιάσουμε σε πολλά μέρη του κόσμου. Μάλιστα, η παρουσίασή του θα μπορούσε να συνοδεύεται και απόμιαΗμερίδα με θέμα: «Η Αγία Σοφία. Θεολογικό, ιστορικό και ναοδομικό στοιχείο του ευρωπαϊκού πολιτισμού». Το θέμα της «Σοφίας του Θεού», στην οποία είναι αφιερωμένη η Αγία Σοφία και αποτελεί το θεολογικό μέρος του Τόμου, καλύπτεται από τη θεολογική θέαση και έρευνα που θα παρουσιαστεί στην Ημερίδα, στη συνέχεια θα ακολουθήσουν τα ιστορικά στοιχεία της ανοικοδόμησης και τέλος η ναοδομία, η οποία συμπεριλαμβάνει και εκφράζει τη θεολογία και την ιστορία του ναού.\n10. Διοργάνωση του 3ου Διεθνούς Διαγωνισμού Φωτογραφίας με θέμα τους Ναούς της Αγίας Σοφίας του Θεού: Ο Διεθνής Διαγωνισμός Φωτογραφίας που έχουμε προκηρύξει φέτος έχει επίσης ως θέμα τις Εκκλησίες της Αγίας Σοφίας στον Κόσμο. Μέσα από αυτό το Διαγωνισμό φιλοδοξούμε να αναδείξουμε τους περικαλλείς ναούς που έχουν οικοδομηθει για να δοξαστεί η Σοφία του Θεού. Μέσα από το φωτογραφικό υλικό θα προβληθεί τόσο η εξωτερική, όσο και η εσωτερική ομορφιά των Ναών της Αγίας Σοφίας. Συγκεντρώθηκε υψηλός αριθμός συμμετεχόντων από διάφορες χώρες. Μάλιστα, είχαμε διοχετεύσει τη διαφημιστική αφίσα του Διαγωνισμού σε πληθώρα ιστοσελίδων και μέσων κοινωνικής δικτύωσης, ενώ δημιουργήσαμε και σχετικό οπτικοακουστικό διαφημιστικό σποτ που διοχετεύθηκε και σε τηλεοπτικά δίκτυα. Το φωτογραφικό υλικό που υποβλήθηκε αποτελεί περιουσιακό στοιχείο της Δ.Σ.Ο. και θα παρουσιαστεί σε εκθέσεις φωτογραφίας σε όλο τον κόσμο.\n11. Υποβολή πρότασης αναγνώρισης Πολιτιστικής Διαδρομής για τα Μνημεία της Αγίας Σοφίας στο Συμβούλιο της Ευρώπης: Η πιστοποίηση της Πολιτιστικής Διαδρομής για τις Αγίες Σοφίες από το Συμβούλιο της Ευρώπης έχει μια αρκετά γραφειοκρατική διαδικασία, την οποία η Γραμματεία της Οργάνωσης μας έχει ήδη αναλύσει. Σκεφτόμαστε για λόγους πρακτικούς να ζητήσουμε από το Κέντρο Αριστείας «Αξιοποίηση Ορθόδοξης Κληρονομιάς και Διαθρησκειακός Διάλογος» του ΕΚΠΑ να τεθεί ως εκκινητής και διαχειριστής του όλου εγχειρήματος και η Δ.Σ.Ο. να παρέχει την πολιτική και διοικητική υποστήριξη. Ήδη ο Σύμβουλος της Δ.Σ.Ο., Δρ. Κώστας Μυγδάλης, έχει πραγματοποιήσει συνάντηση με τον Εκτελεστικό Διευθυντή του Προγράμματος Πολιτιστικών Διαδρομών του Συμβουλίου της Ευρώπης, τον κ. StefanoDominioni, στην οποία συζητήθηκαν οι ουσιαστικές και οι τεχνικές πτυχές του εγχειρήματος και συμφώνησαν ότι η υποβολή από έναν ακαδημαϊκό φορέα προσδίδει μεγαλύτερη βαρύτητα στην υποψηφιότητα, καθώς συνοδεύεται από την απαιτούμενη από το Συμβούλιο της Ευρώπης επιστημονική κάλυψη. Σε αυτό το στάδιο, συζητάμε με το Κέντρο Αριστείας για να διαμορφώσουμε το πλαίσιο της συνεργασίας μας για αυτή την πρωτοβουλία.\nΓια την υποβολή του φακέλου θα πρέπει να δημιουργηθεί ένα Δίκτυο από ετερόκλητους συμπράττοντες φορείς που μπορεί μεταξύ άλλων να είναι: Πανεπιστημιακές Σχολές, ερευνητικά κέντρα, εκκλησίες, ΜΚΟ, μικρομεσαίες επιχειρήσεις, φορείς πολιτιστικού και θρησκευτικού ενδιαφέροντος, δημοτικές αρχές, βιβλιοθήκες, αλλά και φυσικά πρόσωπα εμπειρογνώμονες και ερευνητές στους τομείς του πολιτισμού, της τέχνης, της θρησκειολογίας, της αρχιτεκτονικής, της ιστορίας. Αυτοί οι φορείς πρέπει με κάποιο τρόπο να συνδέονται με τα Μνημεία της Αγίας Σοφίας με όρους γεωγραφικού πεδίου δράσης ή τομεακής αρμοδιότητας. Οι φορείς αυτοί θα συμβάλλονται στο Δίκτυο με μια απλή δήλωση συμμετοχής και θα λειτουργούν ως τοπικοί συντονιστές στα εστιακά σημεία της πολιτιστικής διαδρομής.\nΤούτων δοθέντων, σας καλούμε να σκεφτείτε ποιοι φορείς της χώρας σας θα μπορούσαν να συμπεριληφθούν σε αυτή την πρωτοβουλία για τη σύσταση της «Ευρωπαϊκής Διαδρομής των Μνημείων της Σοφίας του Θεού (Αγία Σοφία)». Σκεφτείτε ειδικότερα, ποια υπουργεία, πανεπιστημιακές σχολές, μουσεία, πινακοθήκες, Εκκλησίες, ΜΚΟ, χορωδίες, Πολιτιστικοί Σύλλογοι, Επιστημονικοί σύλλογοι, ιστορικά κέντρα και ερευνητικά ινστιτούτα, επιχειρήσεις ή άλλοι θα μπορούσαν να ενδιαφέρονται. Αφού κάνετε μια διερευνητική επαφή με τους αρμόδιους εκπροσώπους αυτών των φορέων και εφόσον ενδιαφέρονται να γίνουν μέλη του Δικτύου, παρακαλούμε να μας φέρετε σε επικοινωνία μαζί τους.\n12. Διάσκεψη για το Μέλλον της Ευρώπης: Η Ευρωπαϊκή Ένωση υπό την κοινή προεδρία των θεσμικών της οργάνων, δηλαδή της Ευρωπαϊκής Επιτροπής, του Ευρωπαϊκού Συμβουλίου και του Ευρωπαϊκού Κοινοβουλίου, έχει συστήσει μια πλατφόρμα για την ανταλλαγή απόψεων των πολιτών των κρατών μελών της και για την προβολή δράσεων που αφορούν τη γενικότερη προβληματική περί του Μέλλοντος της Ευρώπης. Φυσικά, θα ήταν απρόσφορος ένας τέτοιος διάλογος αν περιοριζόταν αποκλειστικά στο Μέλλον του ενωσιακού οικοδομήματος των 27 κρατών μελών της ΕΕ. Αντίθετα, στη Δ.Σ.Ο. θεωρούμε ότι το Μέλλον της Ευρώπης είναι υπόθεση όχι μόνο του συνόλου των 47 Ευρωπαϊκών Κρατών του Συμβουλίου της Ευρώπης, αλλά ακόμη και του υπόλοιπου κόσμου.\nΉδη, στο πλαίσιο του Μνημονίου Συνεργασίας που έχουμε υπογράψει με το ΕΚΠΑ αναζητούμε εκπροσώπους του ακαδημαϊκού κόσμου που θα μας βοηθήσουν να αντλήσουμε την κατάλληλη πληροφόρηση για τη διαμόρφωση των θέσεων μας. Εξάλλου, η Οργάνωση μας πρώτη από όλους τους διεθνείς κοινοβουλευτικούς θεσμούς ανταποκρίθηκε στο κάλεσμα των οργάνων της ΕΕ, το 2019, όταν αρχικά πήρε την απόφαση να εκκινήσει ο διάλογος για το Μέλλον της Ευρώπης. Είχαμε ανταλλάξει τότε αλληλογραφία με την Πρόεδρο της Ευρωπαϊκής Επιτροπής κυρία UrsulavonderLeyen και τον Πρόεδρο του Ευρωπαϊκού Κοινοβουλίου, κ. DavidSassoli δια των οποίων δηλώσαμε την διαθεσιμότητά μας για τη διεξαγωγή ενός ουσιαστικού διαλόγου.\n13. Δηλώσεις και Ανακοινώσεις: Η Οργάνωσή μας από την ίδρυσή της τοποθετείται απέναντι σε πολιτικές και ανθρωπιστικές κρίσεις και πρεσβεύει την αξία της ειρηνικής προσέγγισης και της καταλλαγής ως μέσο επίλυσής τους. Ιδίως, στις περιπτώσεις που προσβάλλονται χριστιανικοί πληθυσμοί και μνημεία, οφείλουμε να τοποθετούμαστε με κάθε τρόπο ρητορικά και εμπράκτως για να διασφαλίζουμε την προστασία της Ορθόδοξης Χριστιανικής μας Παράδοσης.\nΣε αυτό το πλαίσιο, υπό την ιδιότητά μου ως Γενικός Γραμματέας της Δ.Σ.Ο. και με σχετική εξουσιοδότηση της Διεθνούς Γραμματείας του Μαρτίου προέβην στη Δήλωση για την προστασία των χριστιανικών μνημείων στην περιοχή του Ναγκόρνο Καραμπάχ. Στο ίδιο πλαίσιο, η Δ.Σ.Ο. εξέδωσε ανακοίνωση και για την έκρηξη βίας και τα θλιβερά γεγονότα που έλαβαν χώρα στην Ιερή Πόλη της Ιερουσαλήμ. Την τελευταία δήλωση την επέδωσα ιδίοις χερσί και στον Πρέσβυ της Παλαιστίνης στην Αθήνα κ. MarwanToubassi κατά την επίσημη συνάντηση που είχαμε προ εβδομάδων στην Βουλή των Ελλήνων.\n14. Συνεδρίαση της Διεθνούς Γραμματείας της Δ.Σ.Ο., Βελιγράδι, 14-15 Ιουνίου 2021: Είμαστε ιδιαιτέρως χαρούμενοι που καταφέραμε να πραγματοποιήσουμε την Διεθνή μας Γραμματεία με φυσική παρουσία στην Εθνοσυνέλευση της Δημοκρατίας της Σερβίας. Βέβαια, ήταν υποχρέωσή μας να ελαχιστοποιήσουμε την έκθεση των μελών της Οργάνωσης μας σε κίνδυνο και, ως εκ τούτου, δυστυχώς, στη Γραμματεία δεν προσκαλέσαμε τους Προέδρους και τους Εισηγητές των Επιτροπών της Δ.Σ.Ο. Ήταν μια απόφαση επιβεβλημένη από τις υγειονομικές συνθήκες, που ελήφθη κατ’ εξαίρεση. Προσεκλήθησαν μόνο τα μέλη της Διεθνούς Γραμματείας και ορισμένοι συνάδελφοι από όμορες χώρες.\nΉταν εξ αρχής συνειδητή επιλογή μας να φέρουμε κοντά τους ορθοδόξους λαούς της πρώην Γιουγκοσλαβίας και χαιρόμαστε που η Γραμματεία του Βελιγραδίου μας έδωσε τη δυνατότητα αυτή. Ήταν μεγάλη τιμή το γεγονός ότι τις εργασίες της Διεθνούς Γραμματείας κήρυξε ο Πρόεδρος της Εθνοσυνέλευσης της Σερβίας κ. IvicaDačić.Επιτρέψτε μου να εξάρω το έργο της κοινοβουλευτικής αντιπροσωπείας της Σερβίας, τόσο την επικεφαλής κυρία SanjaLakic, όσο και τον εκλεκτό συνάδελφο και παλιό μέλος της Δ.Σ.Ο. κ. AlexanderCotric, αλλά και το προσωπικό της Εθνοσυνέλευσης της Σερβίας για την επιτυχημένη διοργάνωση της Διεθνούς Γραμματείας. Επίσης, είχαμε τη δυνατότητα να επισκεφτούμε το Ινστιτούτο Βυζαντινών Σπουδών Βελιγραδίου της Ακαδημίας Επιστημών και Τεχνών, καθώς και τη Σχολή Θεολογίας του Πανεπιστημίου του Βελιγραδίου, όπου συζητήσαμε με τους ακαδημαϊκούς προτάσεις μελλοντικής συνεργασίας.\nΤέλος, αποχαιρετήσαμε εκ μέρους της ΔΣΟ μαζί με τον Σύμβουλο δρ.Κώστα Μυγδάλη, απευθύνοντας το ύστατο χαίρε στην εξόδιο ακολουθία τον πρώην Γ.Γ. της ΔΣΟ Αναστάσιο Νεράντζη, έναν λόγιο πολιτικό, με βαθιά καλλιέργεια και παιδεία, έναν ευπατρίδη που άφησε έντονο το αποτύπωμά του στην οργάνωσή μας. Θα τον θυμόμαστε με αγαθή ανάμνηση. Θα σας παρακαλούσα στην μνήμη του να τηρήσουμε ενός λεπτού σιγή. Αιωνία του η Μνήμη.\nσε αυτό το σημείο ολοκληρώθηκε ο απολογισμός των δραστηριοτήτων της Δ.Σ.Ο., και όπως αντιλαμβάνεστε από την παράλληλη και πολυεπίπεδη και πολυπρόσωπη δράση, η πανδημία δεν ανέκοψε την πορεία της Οργάνωσης μας. Θα δώσω τώρα το λόγο σε εσάς για να τοποθετηθείτε επί του απολογισμού των δραστηριοτήτων με τη θερμή παράκληση κάθε τοποθέτηση να μην υπερβαίνει τα 7 λεπτά. Σας ευχαριστώ.


Μηχανές Θαλάσσης Diesel - Μικροπροβλήματα και η αντιμετώπισή τους - Ortsa.gr\nΜικροπροβλήματα και η αντιμετώπισή τους\nΗ θαλασσινή μηχανή Diesel είναι σχεδόν ίδια με αυτή της ξηράς, αλλά λόγω της φύσης του θαλασσινού περιβάλλοντος, η μηχανής θάλασσας περιλαμβάνει πολλές διαφοροποιήσεις, πέρα από το σύστημα ψύξης, που στη μεν πρώτη γίνεται με αέρα, ενώ στη δεύτερη, με θάλασσα. Εδώ, θα δούμε μερικά από τα πιο συνηθισμένα μικροπροβλήματα, που αντιμετωπίζουμε πολλές φορές στη θάλασσα.\nΗ εκκίνηση της μηχανής\nΣυνήθως, η μηχανή Diesel παίρνει μπρος αμέσως. ?λλες φορές μας παιδεύει. Μπορεί να φταίει η θερμοκρασία ή ακόμα να υπάρχει κάποιος άλλος λόγος.\nΠριν πατήσουμε τη μίζα, καλό είναι να ανεβάσουμε το γκάζι περίπου στη μισή απόσταση. Αν τα χειριστήρια είναι διπλά, κρατάμε στο κράτει και ανεβάζουμε το γκάζι. Αν είναι μονά χειριστήρια, φροντίζουμε να είναι ακοπλάριστη η\nρεβέρσα και ανεβάζουμε το γκάζι στο μισό. Τώρα είμαστε έτοιμοι να βάλουμε μπρος. Πατάμε σταθερά τη μίζα για 20 δευτερόλεπτα. Δεν βάζουμε ποτέ μπρος με γρήγορες διακεκομμένες πιέσεις στη μίζα. Αν η μηχανή δεν ξεκινήσει να λειτουργεί, αφήνουμε λίγο να κρυώσει η μίζα και επαναλαμβάνουμε. Μόλις τώρα πάρει η μηχανή, μειώνουμε σταδιακά το γκάζι και την αφήνουμε να λειτουργήσει στις 1.000 στροφές, ελέγχοντας τα όργανα\nπίεσης και θερμοκρασίας, καθώς επίσης και την εξαγωγή της θάλασσας από τις εξατμίσεις, για την καλή κυκλοφορία του νερού της ψύξης. Εκείνο, που πρέπει να θυμόμαστε είναι ότι, οι μηχανές Diesel φτάνουν στην κατάλληλη θερμοκρασία λειτουργίας τους, αν τις «ζεστάνουμε» γρήγορα, ας πούμε στις 1.000 στροφές και όχι στο ρελαντί. Αυτό σημαίνει, πως μπορούμε να λύσουμε και να φύγουμε, αυξάνοντας σταδιακά τις στροφές μας. Καλό είναι να ανεβάσουν θερμοκρασία οι μηχανές για 10 λεπτά, πριν τις φουλάρουμε. ?λλωστε και να προσπαθήσουμε να τις φορτώσουμε όταν είναι κρύες, δεν υπάρχει περίπτωση να πιάσουμε τις επιδόσεις τους.\nΔυο είναι οι πιο συνηθισμένες απλές μηχανικές βλάβες, που μπορεί να προκαλέσουν κάποιες δυσλειτουργίες της μηχανής Diesel. Και οι δυο όμως μπορούν να αποκατασταθούν εύκολα και γρήγορα. Μιλάμε βέβαια για τα φραγμένα και βρόμικα φίλτρα πετρελαίου και θάλασσας. Ας δούμε ξεχωριστά την κάθε περίπτωση με τα συμπτώματα, τη διάγνωση και φυσικά την αποκατάστασή της.\nΦραγμένα φίλτρα πετρελαίου\nΣυμπτώματα: Το πρώτο είναι η μείωση της ισχύος της μηχανής στις υψηλές στροφές (αυξομείωση στροφών), γιατί δεν περνάει αρκετό πετρέλαιο τόσο όσο χρειάζεται η μηχανή.\nΔιάγνωση: Κατεβάζοντας λίγο τη μανέτα, η μηχανή λειτουργεί χωρίς\nαυξομειώσεις στροφών. Το σημείο αυτό της μανέτας, όπου η μηχανή λειτουργεί κανονικά, μειώνεται όσο το φίλτρο «μπουκώνει», μέχρις ότου κάποια στιγμή η μηχανή σβήνει.\nΑποκατάσταση: Αλλαγή φίλτρων. Σε σκάφη με δύο μηχανές, αν παρουσιαστεί το σύμπτωμα στον ένα κινητήρα, καλό θα είναι να αλλαχθούν και τα φίλτρα του άλλου.\nΦραγμένα φίλτρα θάλασσας (για την ψύξη της μηχανής)\nΣυμπτώματα: Σε περίπτωση, που δεν γίνεται εισαγωγή θάλασσας, σύντομα η\nμηχανή θα υπερθερμανθεί, η συχνή παρακολούθηση όμως της θερμοκρασίας μπορεί να προλάβει ακόμα και την περίπτωση, που τα φίλτρα είναι\nΔιάγνωση: Μια αύξηση του ατμού, που βγαίνει από τις εξαγωγές, είναι δείγμα\nαύξησης της θερμοκρασίας. Ελέγχοντας την ποσότητα του ατμού από τις δύο\nεξατμίσεις των μηχανών, μπορούμε να κρίνουμε αν μια από τις δύο ή και οι δύο έχουν φραγμένα φίλτρα θάλασσας.\nΑποκατάσταση: Ελέγχουμε το φίλτρο. Αν δεν είναι φραγμένο, τότε η βλάβη ι είναι στην αντλία της θάλασσας ή υπάρχει διαρροή στο σύστημα της κυκλοφορίας.\nΣτην περίπτωση των φίλτρων πετρελαίου, η κύρια αιτία είναι το βρώμικο πετρέλαιο, γιΆ αυτό είναι καλό να υπάρχουν δύο φίλτρα εν σειρά, τα οποία όμως πρέπει να επιθεωρούνται και να καθορίζονται ή να αλλάζονται συχνά. Τα φίλτρα της θάλασσας είναι λογικό να λερώνονται και να βουλώνουν πιο εύκολα. Βέβαια, οι εισαγωγές θάλασσας πρέπει επίσης να επιθεωρούνταν συχνά, μια και μπλοκάρουν από στρειδώνα και φράζουν από πλαστικές σακούλες, που πολλοί ασυνείδητοι πετάνε στη θάλασσα.\nΟι μεγαλύτερες μηχανές είναι εξοπλισμένες με τούρμπο. Οι δυσλειτουργίες και βλάβες στο τούρμπο προέρχονται κατά κύριο λόγο από την κακή συντήρηση και λειτουργία του. Μια βλάβη στο τούρμπο εντοπίζεται ακουστικά, γιατί το «μούγκρισμα» της μηχανής αλλάζει. Ένας ήχος διαφορετικός απΆ αυτόν που έχει συνηθίσει το αυτί μας, πρέπει να μας ανησυχήσει. Ας δούμε όμως, Ποιές είναι οι πιθανές βλάβες, που μπορεί να παρουσιασθούν.\n1. Φραγμένα συστήματα εισαγωγής κι εξαγωγής, δηλαδή μειωμένη ή φραγμένη διατομή των σωληνώσεων από ακαθαρσίες.\n2. Ο συμπιεστής δεν λειτουργεί. Χρειάζεται λεπτομερής έλεγχος για\nν’ αντιμετωπιστεί η αιτία. Ελέγχουμε τους κυλίνδρους και τα συστήματα εισαγωγής κι εξαγωγής για σκουπίδια.\n3. Κατεστραμμένη τουρμπίνα. Προκαλείται από σκουπίδια που προέρχονται από τους κυλίνδρους ή από την εξαγωγή. Ελέγχουμε ολόκληρο το σύστημα και καθαρίζουμε την εξάτμιση.\n4. Φθορά των κουζινέτων. Είναι μια σοβαρή βλάβη, που εντοπίζεται εύκολα από την αλλαγή του ήχου της μηχανής. Αν η φθορά των κουζινέτων είναι μεγάλη υπάρχει κίνδυνος τριβής του κομπρεσέρ στο κάλυμμά του, που οπωσδήποτε θα παρασύρει τρίμματα αλουμινίου μέσα στους κυλίνδρους. Βασική αιτία της φθοράς των κουζινέτων του τούρμπο είναι η έλλειψη\nσωστής λίπανσης, που οφείλεται ή στη χαμηλή πίεση λαδιού ή σε φράξιμο\nσωλήνων του λαδιού ή σε λάδι κακής ποιότητας. Η ποσότητα και η πίεση του αέρα στη μηχανή πρέπει να είναι σύμφωνα με τις οδηγίες του κατασκευαστή. Η πτώση της πίεσης του αέρα μπορεί να οφείλεται σε βρώμικο ή φθαρμένο\nσυμπιεστή, σε χαλασμένη τουρμπίνα, σε διαρροή στο σύστημα εισαγωγής ή\nεξαγωγής ή σε ανεπαρκή καύσιμα. Αντίθετα η αυξημένη πίεση αέρα μπορεί να οφείλεται σε υπερβολικά πολλά καύσιμα ή σε χαλασμένο σύστημα ψεκασμού. Στις παραπάνω περιπτώσεις ελέγχουμε την αντλία ψεκασμού, της\nοποίας η φλάντζα μπορεί να είναι σκασμένη. Αν δεν υπάρχει βλάβη στην αντλία, ελέγχουμε ολόκληρο το τούρμπο.\nΓενικά, θα λέγαμε πως, εκτός και ξέρουμε καλά τη λειτουργία του, δεν «βάζουμε» χέρι, γιατί είναι ένα πολύ ντελικάτο όργανο και θέλει το μάστορά του.


Πάτρα: Η μελέτη της Κανακάρη κόλλησε στην... καραντίνα - Pelop.gr | Ειδήσεις\nΠάτρα: Η μελέτη της Κανακάρη κόλλησε στην… καραντίνα\nΑγνοείται η τύχη της κυκλοφοριακής μελέτης που θα έριχνε φως στο θέμα της αντιδρόμησης.\nΗ υπόθεση αντιδρόμησης της οδού Κανακάρη πλέον θυμίζει την… Πατρών – Πύργου, αφού επί της ουσίας δεν υπάρχει κάτι νέο! Πριν τις εκλογές του 2019 ο τότε αντιδήμαρχος κ. Στάμος με δηλώσεις του στα media υποστήριζε ότι… όπου να ‘ναι ξεκινά το έργο. Ξοδεύτηκαν χρήματα για την οδό, έγινε προσπάθεια «ομαλοποίησης» των υπερυψωμένων σημείων της, ολοκληρώθηκε η διάνοιξη, αγοράστηκαν και τοποθετήθηκαν φωτεινοί σηματοδότες στην αντίθετη κατεύθυνση (έχει γεμίσει το κέντρο με διπλά φανάρια και μπερδεύεται ο κόσμος) και τελικά η αντιδρόμηση έμεινε στάσιμη! Για κάποια «μελέτη» που είναι σε εξέλιξη κάνει λόγο η δημοτική αρχή, αλλά κανείς μάλλον δεν ξέρει (ή δεν αποκαλύπτεται) πού βρίσκεται.\nΤο συμπέρασμα που εξάγεται είναι ότι η δημοτική αρχή… μάλλον δεν θέλει να «σπάσει αυγά». Ή εμφανίζεται διστακτική, φοβούμενη αυτό που προβλέπουν οι κάτοικοι, δηλαδή το ότι ο δρόμος είναι τόσο στενός που δεν θα εξυπηρετήσει ως η βασική έξοδος της πόλης.\nΑπό το 2018 εκ μέρους της δημοτικής Αρχής δίδονται διαρκώς νέες και νέες ημερομηνίες για την παραλαβή κυκλοφοριακών μελετών και ολοκλήρωση των τυπικών διαδικασιών για την έναρξη των εργασιών. Να υπενθυμίσουμε πως φθάσαμε στο σημείο να κάνουμε και πρόβες για την κυκλοφορία των λεωφορείων του αστικού ΚΤΕΛ, κάποια από τα οποία «ήθελαν» και… σπρώξιμο για να ανέβουν την ανηφόρα στο ύψος της Γκότση.\nΗ δημοτική Αρχή ανέμενε υποτίθεται μέχρι τα τέλη Φεβρουαρίου 2020 την απαραίτητη συνολική κυκλοφοριακή μελέτη που θα έδινε (ή και όχι) το πράσινο φως για τη δρομολόγηση των αντιδρομήσεων και των άλλων αλλαγών στο κέντρο. Η καθυστέρηση στην παράδοση της μελέτης, η οποία δεν έγινε τελικά ούτε τον περασμένο Φεβρουάριο, αποδόθηκε στις απαγορεύσεις που υπήρχαν στην κυκλοφορία των πολιτών λόγω της πανδημίας, οι οποίες σύμφωνα με τον αρμόδιο Αντιδήμαρχο, Μιχάλη Αναστασίου, δεν επέτρεπαν στους συγκοινωνιολόγους να βγάλουν ασφαλή συμπεράσματα.\nΣτη συνέχεια δόθηκε μία νέα παράταση στην παράδοση της μελέτης και η νέα ημερομηνία προσδιορίστηκε κάποια στιγμή μέσα στον Μάιο. Πέρασε και ο Μάιος φθάσαμε στο φθινόπωρο… και ακόμη περιμένουμε!\nΚαι φυσικά όταν παραληφθεί η μελέτη, η διαδικασία δεν τελειώνει. Προβλέπεται ενημέρωση των παρατάξεων της αντιπολίτευσης, προτάσεις για αλλαγές, κ.ά.\nΤΟ ΣΧΕΔΙΟ ΣΤΑΜΟΥ\nΣύμφωνα με το σχέδιο που είχε εκπονήσει ο πρώην αντιδήμαρχος Παύλος Στάμος, ο Δήμος προχωρά σε τρεις ταυτόχρονες αντιδρομήσεις των κεντρικών οδών που έχουν τον μεγαλύτερο κυκλοφοριακό φόρτο: Κανακάρη, Κορίνθου και Μαιζώνος!\nΗ οδός Μαιζώνος θα αποτελεί την έξοδο της πόλης προς την Αγίας Σοφίας, η οποία ούτως ή άλλως θα μετατραπεί σε δρόμο… διπλής κατεύθυνσης! Έτσι όσα οχήματα καταλήγουν εκεί από την Κωνσταντινουπόλεως η οποία και αποτελεί τη συνέχεια της Μαιζώνος, θα μπορούν να κινούνται είτε αριστερά είτε δεξιά στην Αγίας Σοφίας. Η Κορίνθου έχει σχεδιαστεί να είναι είσοδος της πόλης.\nAπό την πλευρά τους οι περίοικοι τηρούν στάση αναμονής αφού τα πάντα «δείχνουν παγωμένα». Επιμένουν ότι ο δρόμος έχει τεχνικά και είναι έτοιμοι ακόμα να προσφύγουν και δικαστικά, αν και μέχρι σήμερα δεν έχουν προβεί σε τέτοια κίνηση.\nλεωφορεία από την κανακάρη δεν μπορούν να περάσουν στο ύψος της Γκότση γιατί ήμουν παρών την ώρα της δοκιμής και ο δρόμος είναι και στενός. δεν μπορώ να καταλάβω γιατί αυτοί οι άνθρωποι θέλουν να κάνουν το άσπρο μαύρο?\nΠάτρα: Πορεία για τη δολοφονία του Παύλου Φύσσα ΦΩΤΟ – ΒΙΝΤΕΟ\nΠάτρα: Ο Άγιος έφερε την εικόνα πίσω – Οι κάμερες «τσάκωσαν» τον δράστη


ΠΑΤΡΑ: Στις λαϊκές… οργιάζουν! ΑΠΟΚΑΛΥΨΗ ΓΙΑ ΝΕΑΡΕΣ – flamis.gr\nΠΑΤΡΑ: Στις λαϊκές… οργιάζουν! ΑΠΟΚΑΛΥΨΗ ΓΙΑ ΝΕΑΡΕΣ\nΑπίστευτο αυτό που συνέβη στην λαϊκή αγορά της Δευτέρας, στην Πλατεία Βουδ.\nΠρωταγωνιστές ανήλικες ρομά και ηλικιωμένοι άνδρες. Σύμφωνα λοιπόν με μαρτυρίες άνδρας άνω των 70 βρέθηκε στην λαϊκή αγορά, θέλοντας προφανώς να ψωνίσει λάχανα, ζαρζαβατικά ή φρούτα.\nΑφού όμως κυκλοφορούσε για αρκετή ώρα ανάμεσα στους πάγκους των μικροπωλητών και παραγωγών, χωρίς να ψωνίσει τίποτα, νεαρή ρομά, τον πλησίασε και του πρότεινε να την ακολουθήσει! Όπως αποδείχτηκε προφανώς ο 70χρονος είχε μεταβεί στην λαϊκή όχι για λάχανα και ζαρζαβατικά αλλά… για ανήλικες! Γνώριζε προφανώς ότι στην λαϊκή «ψωνίζονται» και κορίτσια!\nΤην ακολούθησε, πλήρωσε και… έκανε την δουλειά του! Δεν ξέρουμε βέβαια τι δικαιολογία βρήκε στην γυναίκα του για τα λαχανικά… που δεν ψώνισε! Θα πρέπει να τονιστεί πως δεν αποκλείεται παρόμοιες καταστάσεις να συμβαίνουν και σε άλλες λαϊκές αγορές, όπως πχ στην λαϊκή των Προσφυγικών που γίνεται κάθε Παρασκευή.\nΗ υπαίθρια πορνεία με πρωταγωνίστριες γυναίκες ρομά καλά κρατεί! Προ μερικών εβδομάδων είχαμε αποκαλύψει με φωτογραφικά ντοκουμέντα την «πιάτσα» στην εθνική οδό Πατρών – Πύργου κοντά στα Βραχνέϊκα.\nΠαράλληλα ανήλικες ή και πιο μεγάλες ρομά έχουν κάνει «πιάτσα» πολλά σημεία της Πάτρας, μεταξύ αυτών και τα φανάρια στην διασταύρωση της Βενιζέλου με την Πατρών Κλάους! Οι ερωτικές επαφές γίνονται συνήθως μέσα στο αυτοκίνητο… του πελάτη!\nΑνδραβίδα: «Ο πιλότος εκτινάχθηκε στην τρίτη εντολή» – Πως έγινε το ατύχημα\nΛηστεία στην Πανεπιστημιούπολη Ζωγράφου: Tρεις άνδρες με απειλή μαχαιριού άρπαξαν σακίδιο και κινητό από φοιτητή


Τα Ψάρια που Σκαρφαλώνουν στα Δέντρα Archives - kmag\nΠρόταση για βιβλίο: “Τα Ψάρια που Σκαρφαλώνουν στα Δέντρα” του Sebastian Fitzek\nΤον Sebastian Fitzek, τον γνωρίζετε. Ακόμα κι αν δεν έχετε διαβάσει κάποιο βιβλίο του, ξέρετε ότι είναι o δημιουργός των μεγάλων αστυνομικών best sellers. Αυτό όμως δεν είναι μυθιστόρημα. Είναι συμβουλές στα παιδιά του ή μάλλον θα έλεγα ένα γράμμα στα παιδιά του. Με αφορμή μία ερώτηση της συζύγου του (για το αν έχει κάνει διαθήκη), αποφάσισε να δώσει σους δύο γιους του και στην κόρη του συμβουλές για τη ζωή.\nΜας ξανασυστήνεται συγγραφικά με ένα διαφορετικό βιβλίο που θέτει υπαρξιακά ερωτήματα:\n*Τι μετράει στη ζωή;\n*Πώς βρίσκεις την ευτυχία;\n*Ποιοι στόχοι είναι σωστοί;\n*Τι μαθαίνεις από την ήττα;\nΜα γιατί μιλάει;\nΜιλά για πράγματα πολύ σοβαρά όπως η αυτοπεποίθηση, η ζήλια, ο φόβος, οι εμπειρίες…χωρίς καμία σοβαροφάνεια, με χιούμορ, ειλικρίνεια και αμεσότητα.\nΟ Fitzek εμπνεύστηκε αυτό το βιβλίο από τον ρόλο του ως πατέρα – και συγκεκριμένα από το ερώτημα τι συμβουλές θα έδινε στα παιδιά του για τη ζωή αν δεν είχε πολύ χρόνο μπροστά του. Χωρίς να ισχυρίζεται ότι κατέχει την απόλυτη αλήθεια, πετυχαίνει να μιλήσει με έναν τρόπο απλό και κατανοητό για τους γονείς. Ώστε να μεταφερθούν σωστά κάποια μηνύματα στα παιδιά.\nΈτσι, “Τα Ψάρια που Σκαρφαλώνουν στα Δέντρα” είναι μια πολύ προσωπική κληρονομιά ενός πατέρα για τα παιδιά του. Μια «πυξίδα», όπως τη χαρακτηρίζει ο ίδιος ο Fitzek, που τους κληροδοτεί για να πορευτούν. Αλλά συνάμα είναι εξαιρετική τροφή για σκέψη κι ένας πολύ χρήσιμος οδηγός για κάθε άνθρωπο που αναζητά τον δρόμο του στον κόσμο.\nΤο όνειρο δεν είναι ο προορισμός. Είναι το καύσιμο για τα ταξίδια της ζωής σας!\nΜια ρήση που αποδίδεται στον Αϊνστάιν λέει: «Όλοι είναι ιδιοφυΐες! Αλλά αν το κριτήριο για την ευφυΐα ενός ψαριού είναι η ικανότητά του να σκαρφαλώσει σε ένα δέντρο, τότε θα περάσει όλη του τη ζωή πιστεύοντας πως είναι ηλίθιο». Εγώ θα συμπληρώσω: Μην αφήνετε τίποτα να σας εμποδίσει να σκαρφαλώσετε σε ένα δέντρο, απλώς και μόνο επειδή οι άλλοι σας θεωρούν ψάρι. Μην ακούτε όσους σας λένε: «Αυτό είναι αδύνατον, δεν θα το καταφέρεις!»\nΝα είστε ψάρια που θέλουν να σκαρφαλώσουν στα δέντρα.\nΤο βιβλίο μόλις κυκλοφόρησε από τις εκδόσεις Διόπτρα και μπορείτε να το παραγγείλετε εδώ


Επιτέλους! Η Angelina Jolie σπάει τη σιωπή της & μιλάει πρώτη φορά για τον χωρισμό της με τον Brad - Queen.gr\nΕπιτέλους! Η Angelina Jolie σπάει τη σιωπή της & μιλάει πρώτη φορά για τον χωρισμό της με τον Brad\nΔες όλα όσα είπε στην συνέντευξη της στο Vanity Fair\nΈνας χρόνος συμπληρώνεται σε δύο μήνες από τότε που η Angelina Jolie και ο Brad Pitt αποφάσισαν να χωρίσουν και να ακολουθήσουν πια χωριστούς δρόμους στη ζωή. Για να είμαστε ακριβής η Angie ήταν αυτή που κατέθεσε την αίτηση δηλώνοντας ασυμφωνία χαρακτήρων και κακή συμπεριφορά του Brad απέναντι στα παιδιά του.\nΗ αλήθεια είναι πως ένα σοκ το περάσαμε, δεν είναι και λίγο εκεί που κάθεσαι και χαζεύεις στο διαδίκτυο να βλέπεις ξαφνικά μπροστά σου πως χωρίζουν οι Brangelina. Στην αρχή όλοι πίστεψαν πως πρόκειται για κάποιο –κακόγουστο- αστείο όπως γίνεται συνήθως σε τέτοια θέματα, αλλά δυστυχώς η είδηση ήταν πέρα για πέρα αληθινή.\nΔέκα μήνες μετά η Angelina Jolie σπάει τη σιωπή της και δίνει μία εκ βαθέων συνέντευξη για το διαζύγιο της με τον Brad, η οποία θα δημοσιευθεί στο τεύχος Σεπτεμβρίου του Vanity Fair που θα κυκλοφορήσει στις 4 Αυγούστου. Η 42χρονη αποκαλύπτει μεταξύ άλλων πως τα πράγματα ανάμεσα τους δεν πήγαιναν και πολύ καλά από το καλοκαίρι του 2016 και πως αυτή ήταν η πιο σκληρή και δύσκολη στιγμή.\nΛίγο μετά την αίτηση διαζυγίου η Angie πήρε τα έξι της παιδιά και νοίκιασε μία βίλα στο Los Feliz στην California, από όπου μετακόμισε μόλις τέσσερις ημέρες πριν δώσει τη συνέντευξη στο Vanity. Η ηθοποιός ανέφερε πως η αλλαγή χώρου στοίχισε πολύ σε όλους και ακόμη προσπαθούν να «αναρρώσουν» σαν οικογένεια.\nΌσο για τον χρόνο που περνάει με τα παιδιά της μετά τον χωρισμό, η Angelina ανέφερε πως προσπαθεί πραγματικά να είναι καλή σαν νοικοκυρά, μαζεύοντας τις ακαθαρσίες των κατοικίδιων τους, πλένοντας πιάτα και διαβάζοντας ιστορίες για καληνύχτα. Φαίνεται τελικά πως την επηρέασε αρκετά ο χωρισμός της με τον Brad.\nΣΠΑΕΙ ΤΗ ΣΙΩΠΗ ΤΗΣ


O αγώνας μας και σήμερα απαιτεί «αρετή και τόλμη», λέει ο Μητσοτάκης στο μήνυμα του - Free Sunday\nO αγώνας μας και σήμερα απαιτεί «αρετή και τόλμη», λέει ο Μητσοτάκης στο μήνυμα του\nΗ δοκιμασία που βιώνουμε απελευθερώνει ήδη δυνάμεις του λαού μας που βρίσκονταν σε λήθαργο, τονίζει ο πρωθυπουργός Κυριάκος Μητσοτάκης στο μήνυμά του για την εθνική επέτειο της 25ης Μαρτίου στο οποίο επισημαίνει ότι η εθνική επέτειος βρίσκει, φέτος, τη χώρα μας σε μια πρωτόγνωρη κατάσταση..\n«Δεν την γιορτάζουμε σε δρόμους και πλατείες. Αλλά την τιμούμε από το σπίτι μας. Με τις σημαίες μας να κυματίζουν ψηλά και τη σκέψη μας στον αγώνα των προγόνων μας για Ελευθερία. Όμως με συνείδηση ότι ο εχθρός, τώρα, είναι η πανδημία. Απέναντί της θα παρελάσουν, σήμερα, η ισχύς και η ενότητά μας. Σ' αυτό το μέτωπο κρίνεται ο πατριωτισμός της ευθύνης. Και εκεί δοκιμάζεται στην πράξη, και όχι στα λόγια, η κοινωνική αλληλεγγύη. Γιατί όλοι είμαστε ίσοι σε τούτη τη μάχη», αναφέρει ο πρωθυπουργός, ο οποίος τονίζει η φροντίδα της Πολιτείας απευθύνεται στον κάθε πολίτη κι αυτός, με τη σειρά του, αναλαμβάνει το δικό του μερίδιο προσφοράς..\n«Ένας είναι, τώρα, ο δικός μας αγώνας: Να κρατήσουμε την Ελλάδα δυνατή και τους Έλληνες υγιείς. Η πανδημία θα μας κοστίσει. Θα μας αφήσει, όμως, νικητές και πιο ώριμους. Χαλυβδωμένους όσο ποτέ για να ξαναπάμε την πατρίδα μπροστά», τονίζει ο κ.Μητσοτάκης.


Τζεφ Μπέζος: Η περιουσία του αυξήθηκε κατά 24 δισ. δολάρια, εν μέσω της πανδημίας του κορωνοϊού | LiFO\nΜόνο τη Μ. Τρίτη κέρδισε 6,4 δισ. από την άνοδο της μετοχής της Amazon\n15.4.2020 | 22:45\nΗ Amazon εξελίσσεται σε έναν ξεκάθαρο νικητή της πανδημίας του κορωνοϊού, καθώς οι πωλήσεις έχει αυξηθεί κατακόρυφα λόγω της καραντίνας. Την ίδια ώρα όμως, πληθαίνουν οι φωνές για το αν η εταιρεία προστατεύει επαρκώς τους εργαζομένους της από τον κορωνοϊό.\nΑρκετοί άνθρωποι που εργάζονται σε αποθήκες έχουν βρεθεί θετικοί, ενώ εργατικά συνδικάτα στη Γαλλία προσέφυγαν στη δικαιοσύνη, εκφράζοντας ανησυχία για την υγεία των εργαζομένων. Το δικαστήριο αποφάσισε ότι η Amazon πρέπει να αξιολογήσει τους κινδύνους και να περιορίσει αυστηρά τις αποστολές μόνο για τα προϊόντα ζωτικής σημασίας. Έπειτα από αυτό, η εταιρεία ανακοίνωσε ότι ίσως αναγκαστεί να αναστείλει τις δραστηριότητες των κέντρων διανομής της στη Γαλλία.\nΟικονομίαΟ Τζεφ Μπέζος έβγαλε εκατομμύρια πουλώντας μετοχές πριν από την κατάρρευση λόγω κορωνοϊού


Η «βεντέτα» δύο συμμάχων\nΠέμπτη, 10 Ιανουαρίου 2019 07:00\nΗΠΑ και Τουρκία είναι σύμμαχοι εδώ και τουλάχιστον έξι δεκαετίες. Η σχέση τους ωστόσο έχει σημαδευτεί από απανωτές «βεντέτες» το τελευταίο διάστημα. Η αμερικανική στήριξη στις κουρδικές Μονάδες Προστασίας του Λαού (YPG) ήταν μία ακόμη σταγόνα στο ήδη γεμάτο ποτήρι του Τούρκου προέδρου. Στο ζενίθ της οργής του, ο Ρετζέπ Ταγίπ Ερντογάν «σνόμπαρε» τον σύμβουλο Εθνικής Ασφαλείας του Λευκού Οίκου, επικαλούμενος ανειλημμένες υποχρεώσεις και άφησε τον Τζον Μπόλτον να αναχωρήσει από την Άγκυρα χωρίς να τον συναντήσει.\nΣε μία πρώτη ανάγνωση, ο κυκλοθυμικός σε αυτή τη σχέση είναι ο Ερντογάν. Τη Δευτέρα, σε άρθρο του στους «New York Times», ο Τούρκος πρόεδρος επιδοκίμαζε την απόφαση του Αμερικανού ομολόγου του να αποσύρει τα αμερικανικά στρατεύματα από τη Συρία και παρουσίαζε την Τουρκία ως «τον σωστό σύμμαχο για να προστατεύσει τα συμφέροντα των Ηνωμένων Πολιτειών».\nΜία μέρα μετά, την Τρίτη, τα έψελνε στον ΝΑΤΟϊκό του σύμμαχο και τον καλούσε να πάρει πίσω τα όπλα από τις πολιτοφυλακές των Κούρδων της Συρίας, τις οποίες στηρίζει η Ουάσιγκτον. Ήταν μία στροφή 180 μοιρών εκ μέρους του Τούρκου προέδρου, την οποία πυροδότησε η δήλωση του Μπόλτον ότι οι ΗΠΑ θα παραμείνουν στη Συρία έως ότου η Άγκυρα εγγυηθεί την ασφάλεια των κουρδικών δυνάμεων.\nΜε μία δεύτερη ματιά, η στάση του Ερντογάν ερμηνεύεται άριστα. Πρώτον, ο Τούρκος πρόεδρος προετοιμάζεται για τις κρίσιμες δημοτικές εκλογές, οι οποίες θα διεξαχθούν σε δύο μήνες.\nΤο κουρδικό ήταν ανέκαθεν μείζονος σημασίας για τους Τούρκους ψηφοφόρους. Δεύτερον, η θέση της Άγκυρας για τις YPG και τη σχέση τους με το Εργατικό Κόμμα του Κουρδιστάν (PKK), το οποίο αντιμετωπίζει σαν τρομοκρατική οργάνωση, είναι επίσης γνωστή. Και τρίτον, για την Άγκυρα η Συρία ήταν πάντα η «πίσω αυλή» της.\nΗ απόφαση του Τραμπ λοιπόν ήταν μία πολύ ευχάριστη έκπληξη, μία πρόκληση να επεκτείνει την παρουσία της στην περιοχή, δηλαδή μία ευκαιρία την οποία ο Ερντογάν δεν σκοπεύει να χάσει μέσα από τα χέρια.\nΤίποτα δεν έχει αλλάξει στην πολιτική του Ερντογάν. Ούτε στις περιφερειακές φιλοδοξίες του. Αυτό που έχει αλλάξει είναι η αμερικανική πολιτική. Μία πολιτική που καθοδηγείται από το «ένστικτο» του Τραμπ - όπως ο ίδιος έχει ομολογήσει. Και από έναν πρόεδρο που προτιμά να αποφασίζει για όλους μόνος.


Ανδρέας Λυκουρέντζος: Προχωράμε μαζί κοινωνία,κόμμα και κυβέρνηση, για μια αισιόδοξη εποχή στην Ελλάδα μας. - Πελοποννησιακό Πρακτορείο Ειδήσεων\nΗ πρώτη του νέου έτους στην Ιερά Μητρόπολη Καλαβρύτων (pics)\nΑνδρέας Λυκουρέντζος: Προχωράμε μαζί κοινωνία,κόμμα και κυβέρνηση, για μια αισιόδοξη εποχή στην Ελλάδα μας.\nΣυνάντηση εργασίας πραγματοποίησε ο πρόεδρος του ΕΛΓΑ Ανδρέας Λυκουρέντζος με τον Γραμματέα της Πολιτικής Επιτροπής της Νέας Δημοκρατίας κ.Γιώργο Στεργίου και την επικεφαλής στη Γραμματεία Αγροτικών Φορέων του κόμματος κα Μαίρη Τριανταφυλλοπούλου.\n"Συνάντηση εργασίας πραγματοποιήσαμε σήμερα,σχετική με τα θέματα αποζημιώσεων απο τον ΕΛΓΑ ,με τον Γραμματέα της Πολιτικής Επιτροπής της Νέας Δημοκρατίας κ.Γιώργο Στεργίου και την επικεφαλής στη Γραμματεία Αγροτικών Φορέων του κόμματος κ.Μαίρη Τριανταφυλλοπούλου,στα κεντρικά γραφεία στην Πειραιώς.\nΣυμφωνήσαμε: «να ενισχύσουμε τη συνεργασία μας ώστε η κυβέρνηση με βάση τις δεσμεύσεις της,να υλοποιήσει το σχέδιο για την ταχύτερη και πιο ολοκληρωμένη κάλυψη των ζημιών στους γεωργούς και τους κτηνοτρόφους»."\n« Καιρός: Αλλάζει το σκηνικό τις επόμενες ημέρες - Έρχεται πολικό ψύχος και αρνητικές θερμοκρασίες Έρχονται 4.000 λουκέτα και 50.000 απολύσεις σε εστίαση και διασκέδαση από τον αντικαπνιστικό νόμο »


The Betterment: Χαλαρή γαστρονομία στο Λονδίνο - The FNL Guide\nThe Betterment: Χαλαρή γαστρονομία στο Λονδίνο\nΣτο τηλεοπτικό σόου “The chef’s brigade” που παίζεται στο BBC, ο Jason Atherton που πρωταγωνιστεί λέει χαρακτηριστικά: «Το φαγητό είναι η ζωή μου, αλλά η δουλειά μου είναι να φτιάχνω εστιατόρια».\nΗ ικανότητα του να ανοίγει επιτυχημένα εστιατόρια χτίζοντας ομάδες και επενδύοντας σ’αυτές τον έχει κάνει περιζήτητο με προτάσεις και πρότζεκτς από τη Νέα Υορκη μέχρι το Ντουμπάι και όπως μαθαίνω το επόμενο καλοκαίρι και στη Μύκονο.\nΌταν λοιπόν το υπερπολυτελές ξενοδοχείο The Biltmore άνοιξε στο Grosvenor Square πριν από 15 μέρες του πρότειναν να αναλάβει το εστιατόριο ελπίζοντας ότι θα επαναλάβει το θαύμα του Berners Tavern. Και τα καταφέρνει θαυμάσια δημιουργώντας ένα εξαιρετικό εστιατόριο που απ’ότι φαίνεται θα το καινούριο hotspot. Δύο άνθρωποι έχουν το αγγιγμα του Μίδα αυτή τη στιγμή στο Λονδίνο ο Atherton και ο Richard Caring του Annabel’s και του Soho House.\nΓια να επιστρέψουμε όμως στο Betterment είναι πραγματικά εξαιρετική η ιδέα να δημιουργήσει ένα χαλαρό γαστρονομικό εστιατόριο με πολυτελές περιβάλλον και προοπτική να γίνει modern classic στην ίδια λογική με το The Grill στη Νέα Υόρκη. Μετακίνησε τον Paul Walsh τον σεφ του City Social που έχει ήδη ένα αστέρι Μισελέν, στο καινούριο εστιατόριο κάνοντας την ομάδα δυνατή και έτοιμη να διεκδικήσει διακρίσεις.\nΑπό τα πρώτα ξεχωρίζω το αριστουργηματικό βασιλικό καβούρι με γιούζου και λάιμ που για 8 λίρες είναι το απόλυτο γαστρονομικό cost effective starter. Μίνιμαλ προσέγγιση και μάξιμουμ γεύση σ’ένα πιάτο με εξαιρετική πρώτη ύλη και υπέροχα αρώματα και παρουσιάση. Άξιος ανταγωνιστής η ζεστή εκδοχή του καβουριού, ένα crab on toast που ξαφνιάζει. Παρουσιασμένο μέσα στο κέλυφος του καβουριού το κρέας του γκρατινάρεται με παρμεζάνα και συνοδεύεται από μια φέτα φρεσκοψημένου μπριος αλλειμένου με μια μους από βούτυρο λεμονιού και καβούρι.\nΣτα κύρια υπάρχουν μερικά κλασσικά ωραία πιάτα με ψάρι και κρέας παρόμοια στο ύφος με αυτά που σερβίρει στο Pollen Street Social από τα οποία ξεχωρίζει ένα λινγκουίνι με θαλασσινά που είναι πραγματικά ανεπανάληπτο.\nΤο παιχνίδι όμως παίζεται στον ξυλόφουρνο. Διαλέγεις ένα κομμάτι πρωτεϊνης όπως ένα κοτοπουλο που ψήνεται με τρούφες κάτω από την τραγανή πετσούλα, αστακό που σερβίρεται με μια μπισκ από πορτ, ένα κομμάτι μοσχαράκι γαλακτος ή ένα τομαχώκ για τους πολύ πεινασμένους και χορταίνεις μ’ένα σχεδόν πρωτόγονο τρόπο που δεν σε βάζει καν στη διαδικασία να σκεφτείς. Απολαμβάνεις πολύ απλό, πολύ νόστιμο, με εξαιρετικά υλικά και οικείο φαγητό που δεν υποκρίνεται, δεν προσποιείται, δεν προσπαθεί να σε πείσει για κάτι άλλο πέρα από χαλαρή, πολυτελή απόλαυση. Είναι ένα στοίχημα μεγάλο και δύσκολο και μια ισορροπία ευαίσθητη που αυτή τη στιγμή μέσα στο τοξικό πολιτικό κλίμα και την παγωμένη ατμόσφαιρα της Βρεττανικής πρωτεύουσας κερδίζει με διαφορά. Μια σειρά από ευφάνταστες γαρνιτούρες όπως το σπανάκι με μποτάργκα και το λουλούδι από κρεμμύδι ικανοποιούν όλες τις αισθήσεις.\nΗ λίστα κρασιών είναι εξαιρετική και έχει πολλά μισά μπουκάλια και αρκετά προσφέρονται με Coravin. To σέρβις είναι όπως θα περιμένε κανείς σ’ένα πολυτέλες ξενοδοχείο στο Mayfair, άψογο.\nΣτα επιδόρπια παρ’όλο που ακόμα και η φρουτοσαλάτα είναι συγκλονιστική, ο μεγαλος πρωταγωνιστής είναι το κεικ Victoria sponge που σερβίρεται σε ασημένιο δισκο με ένα κρυσταλλινο ποτήρι παγωτού και μια σως από κοκκινα φρούτα.\nΚαι μια μικρή λεπτομέρεια που δείχνει το επίπεδο της δουλειάς: το παιδικό μενού είναι ένα μικρό εικονογραφημενο παραμύθι που εισάγει τα παιδιά στα μυστικά της κουζίνας.


10 Σεπ, 2021 20:10\nFlash N°: 9Α\n2 ANDREAS MIKKELSEN/ELLIOTT EDMONDSON\n«Σήμερα ήταν δύσκολα. Οδηγούμε καλά. Αύριο θέλουμε να προφυλάξουμε ελαστικά και αυτοκίνητο όπως σήμερα. Είμαστε ασφαλείς μετά την εγκατάλειψη του Mads [Ostberg], αν και είναι λυπηρό που εγκατέλειψε. Σίγουρα θα προσπαθήσω να κερδίσω. Φύλαξα τα μαλακά ελαστικά, και τώρα είμαστε σε καλή θέση. Αύριο θα ακολουθήσουμε την ίδια στρατηγική, χωρίς να πάρουμε ρίσκο».\nΕγκατέλειψε στην ΕΔ 5 με πρόβλημα στη μετάδοση.\n«Κάναμε καλή αρχή και οφείλουμε να συνεχίσουμε με τον ίδιο τρόπο, γατί η ομάδα παλεύει για το πρωτάθλημα. Το αυτοκίνητο ήταν καλά στημένο, και η δυσκολότερη ειδική για μένα ήταν η ΕΔ 5, λόγω της πρόσφυσης που άλλαζε διαρκώς».\n«Ήταν απαιτητικά, έχουμε ένα νέο αυτοκίνητο και πρέπει να γράψουμε χιλιομέτρα. Είναι σημαντικό να καταλάβουμε πώς δουλεύει. Αύριο θα είναι λίγο πολύ το ίδιο».\n«Είχαμε δύο κλαταρίσματα στις ΕΔ 2 και 3 και χάσαμε πολύ χρόνο. Έπειτα από αυτό μειώσαμε ρυθμό για να προφυλάξουμε το αυτοκίνητο».\n«Είχαμε μόνο ένα εμπρός αριστερό κλατάρισμα στην ΕΔ 3. Ύστερα από δύο καταστροφικούς αγώνες πρέπει να τερματίσουμε. Προσπαθούμε να αποφύγουμε τις κακοτοπιές. Μου αρέσουν πολύ οι ειδικές - κυρίως η Ελάτεια ήταν μία από τις πιο απολαυστικές που έχω οδηγήσει, σίγουρα η καλύτερη του 2021».\n«Σήμερα ήταν δύσκολα. Στη δεύτερη ειδική είχαμε κλατάρισμα. Έχουμε νέο αυτοκίνητο και προσπαθούμε να το μάθουμε. Αύριο θα διατηρήσουμε την ίδια στρατηγική, χωρίς ρίσκο. Γνωρίζουμε ότι πρέπει να είμαστε έξυπνοι, γιατί πολλά μπορούν να πάνε στραβά».\n«Είναι η πρώτη μου φορά με τετρακίνητο υπερτροφοδοτούμενο αυτοκίνητο στην Ευρώπη. Είναι μια μεγάλη εμπειρία. Οι χρόνοι των κορυφαίων οδηγών είναι καταπληκτικοί, αλλά είναι το παγκόσμιο πρωτάθλημα. Είναι εμπειρία και διασκέδαση. Δεν είχαμε σημαντικά προβλήματα, πέρα από δύο ελαστικά που έχασαν αέρα σε απλές».


Αύξηση έως και 129% στις αγορές domain για τη δημιουργία e-shop | PolisPress\n23/07/2020 - 22:35\nΑύξηση έως και 129% καταγράφηκε το 1ο εξάμηνο του 2020 στις αγορές domain, για τη δημιουργία e-shop στην Ελλάδα. Η ιδιαίτερα αυξημένη δραστηριοποίηση των Ελλήνων στον ψηφιακό χώρο συνδέεται με την κρίση του COVID-19 και τη στροφή επιχειρήσεων, πολιτών και κράτους προς την ψηφιοποίηση.\nΠώς μπορεί κανείς να θωρακίσει το brand του και μέσα από την κατοχύρωση πολλαπλών domainsΜε δεδομένη την αύξηση της ψηφιακής δραστηριότητας τόσο σε προσωπικό, όσο και σε επαγγελματικό επίπεδο, το “papaki” δημοσιοποίησε κάποιες χρήσιμες συμβουλές για το πώς μπορεί κανείς να θωρακίσει το brand του.\nΑρχικά, οι ενδιαφερόμενοι πρέπει να μπουν στο μυαλό του δυνητικού χρήστη που κάνει μία αναζήτηση, για να βρει και να επισκεφθεί μια ιστοσελίδα. Υπάρχουν διάφορες πιθανότητες. Ίσως, για παράδειγμα, το όνομα του domain να είναι πρωτότυπο ή δύσκολο στην ορθογραφία. Επίσης, μπορεί ο χρήστης να μην έχει μεγάλη εξοικείωση με την αγγλική γλώσσα. Έτσι, είναι πιθανό να πληκτρολογήσει λάθος τη διεύθυνση και να επισκεφθεί μια διαφορετική – και πιθανότατα ανταγωνιστική – ιστοσελίδα.\n“Γι’ αυτόν τον λόγο θα πρέπει, εκτός από το domain name, να προσέξουμε και την επίσημη εμπορική ονομασία της επιχείρησης. Ένας καλός τρόπος για να θωρακίσουμε το brand μας, είναι να κατοχυρώσουμε όλα τα υπόλοιπα πιθανά domain names, που θυμίζουν ή μπορεί να μπερδευτούν με την επίσημη μας ονομασία. Κατοχυρώνοντας αυτά τα domains, προστατεύουμε την ιστοσελίδα μας και μπορούμε να ανακατευθύνουμε στην επίσημη σελίδα τον εκάστοτε χρήστη, που θα επισκεφτεί ένα από τα διαφορετικά domains”, αναφέρει η εταιρεία.\nΟι διαφορετικές καταλήξεις\nΕξίσου σημαντικά είναι και τα extensions (.gr, .com, .site, κ.λπ.). Με την κατοχύρωση των βασικότερων καταλήξεων για το domain name μιας ιστοσελίδας, διασφαλίζουμε την ψηφιακή μας παρουσία και εκμηδενίζουμε την πιθανότητα να έχει ανταγωνιστής παρόμοιο domain name με το δικό μας.\nΌπως σημειώνει το “papaki”, ορισμένα από τα βασικά extensions, που είναι καλό να κατοχυρώνουμε με το όνομα χώρου της επιχείρησης μας είναι τα: .gr, .com, .com.gr, .eu, .net, .ελ. και αν πρόκειται για eShop τα .store, και .shop. Έχει σημασία, επίσης, να πραγματοποιούνται και κατοχυρώσεις σε extensions άλλων χωρών (π.χ. .com.cy για Κύπρο, .co.uk για Ηνωμένο Βασίλειο, κ.λπ.), εφόσον η επιχείρηση δραστηριοποιείται σε αυτές.\nΈνα φαινόμενο, που παρατηρείται επίσης, είναι η “μαύρη αγορά” των domain names. Υπάρχει κόσμος, που επενδύει στην αγορά ορισμένων domain names, που ίσως μελλοντικά γίνουν περιζήτητα και στη συνέχεια τα πουλάνε, με στόχο το μεγάλο κέρδος.\n“Σε περίπτωση που το brand σας αποκτήσει φήμη και δεν έχετε κατοχυρώσει τα πολλαπλά domains για την προστασία του, ενδέχεται κάποιος να το έχει κάνει πριν από εσάς και όταν θα το χρειαστείτε, να το αγοράσετε από εκείνον πολύ ακριβότερα”, τονίζουν οι ειδικοί.\nΤέλος, ένας ακόμη λόγος για τον οποίο είναι σημαντική η αγορά, αλλά και η διατήρηση πολλαπλών domains, είναι στη περίπτωση της μετονομασίας ή του rebranding μιας επιχείρησης. Αν οι πελάτες γνωρίζουν την παλιά επωνυμία, τότε είναι ιδιαίτερα σημαντικό να γίνει διατήρηση του προηγούμενου domain name και ανακατεύθυνση στη νέα ιστοσελίδα μέσω αυτού.\nΈτσι, εξασφαλίζεται η ροή κυρίως των παλιών χρηστών, που είτε δεν έχουν αντιληφθεί την αλλαγή, είτε η δύναμη της συνήθειας, τους ωθεί να συνεχίζουν να πληκτρολογούν το παλιό domain.


Φρεγάτες Belh@rra: Η πρόταση των Γάλλων που τα έχει όλα – Έτσι θα είναι το νέο ελληνικό πλοίο - tromaktiko\n2 Μαρτίου 2021 06:13\nΣτα χέρια του Αρχηγού ΓΕΝ όλα τα υποψήφια πλοία – Πώς και γιατί η γαλλική Naval Group έχει αποκτήσει ισχυρό προβάδισμα έναντι των ανταγωνιστών – Ο πανίσχυρος οπλισμός, το εξαιρετικό ραντάρ και όλα τα υπερσύγχρονα συστήματα που μπορούν να αντιμετωπίσουν κυβερνοεπιθέσεις, μη επανδρωμένα οχήματα, αλλά και βαλλιστικούς και υπερηχητικούς πυραύλους.\nΤην ώρα που ο τουρκικός στόλος αναπτύσσεται στο Αιγαίο και την Ανατολική Μεσόγειο για την μεγάλη αεροναυτική άσκηση «Mavi Vatan – Γαλάζια πατρίδα», οι ελληνικές Ένοπλες Δυνάμεις βρίσκονται σε ετοιμότητα για να απαντήσουν σε κάθε πρόκληση, ενώ παράλληλα η ηγεσία στο «Πεντάγωνο» προχωρά με ταχείς ρυθμούς τους σχεδιασμούς για την εξοπλιστική ενίσχυση.\nΗ εβδομάδα που διανύουμε χαρακτηρίζεται κρίσιμη για την εξέλιξη της υπόθεσης των νέων φρεγατών του Πολεμικού Ναυτικού, με την ηγεσία του Στόλου να συγκεντρώνει όλες τις προτάσεις των «μνηστήρων» και να εξετάζει λεπτομερώς όλα τα υποψήφια πλοία.\nΟ έμπειρος Αρχηγός ΓΕΝ, Αντιναύαρχος Στυλιανός Πετράκης, έχει ήδη στα χέρια τους τις προτάσεις έξι χωρών που έχουν εκφράσει ενδιαφέρον για την κατασκευή της νέας ελληνικής φρεγάτας. Συγκεκριμένα, αξιολογούνται οι φρεγάτες που προσφέρονται από τη Γαλλία, τις ΗΠΑ, την Ολλανδία, τη Γερμανία, την Αγγλία και την Ισπανία. Η πρόταση της Ιταλίας αναμένεται να κατατεθεί εντός των ημερών.\nΠιο αναλυτικά, υπενθυμίζουμε πως οι Γάλλοι προτείνουν τις πανίσχυρες φρεγάτες Belh@rra, οι Αμερικανοί τις MMSC, οι Ολλανδοί τις SIGMA 115, οι Γερμανοί τις A200 και A300 μαζί με 2 υποβρύχια Type 214, οι Άγγλοι τις φρεγάτες Type 31, οι Ισπανοί τις F110 και οι Ιταλοί τις FREMM, σχεδίασης της εταιρείας Fincantieri.\nΠροβάδισμα οι Γάλλοι – Ικανοποιούν όλες τις απαιτήσεις της Αθήνας\nΥψηλόβαθμα στελέχη του Πολεμικού Ναυτικού επισημαίνουν πως αυτό που προέχει αυτή τη στιγμή είναι να ολοκληρωθούν ταχύτατα οι διαδικασίες και να ενταχθούν «εδώ και τώρα» νέα σκάφη στο Στόλο μας, την ώρα που θα ετοιμάζονται τα καινούργια.\nΟι προτάσεις των μνηστήρων ικανοποιούν σε μεγάλο βαθμό τα «θέλω» του ΓΕΝ, ωστόσο, είναι εξαιρετικά σημαντικό η απόφαση για τις φρεγάτες να ληφθεί άμεσα και να προχωρήσουμε σε συμφωνία Goverment to Goverment, αποφεύγοντας τον χρονοβόρο διεθνή διαγωνισμό. Μια τέτοια εξέλιξη θα ήταν καταστροφική.\nΣύμφωνα με πληροφορίες, αυτοί που έχουν μέχρι στιγμής ισχυρότατο προβάδισμα, καλύπτοντας σε μεγάλο βαθμό τις απαιτήσεις του Πολεμικού Ναυτικού, είναι οι Γάλλοι. Η πρόταση της Naval Group για 4 φρεγάτες Belh@rra – δύο ελληνικής διαμόρφωσης και δύο γαλλικής – αποτιμάται ως ιδιαιτέρως δελεαστική, μιας και απαντά σε όλες τις απαιτήσεις που έχουν τεθεί από την Αθήνα. Παράλληλα, προσφέρει τις καλύτερες δυνατότητες, με τον συντομότερο δυνατό χρόνο παράδοσης, με διαδικασία fast track και βελτιστοποιημένο κόστος.\nΣτην πρότασή της, η Naval Group δεσμεύεται ότι θα καλύψει και τις άμεσες ανάγκες του Πολεμικού μας Ναυτικού, αναλαμβάνοντας την αναβάθμιση των ελληνικών φρεγατών MEKO και παρέχοντας πλοία ενδιάμεσης λύσης μέχρι να κατασκευαστούν οι ελληνικές Belh@rra, χωρίς ωστόσο μέχρι στιγμής να αναφέρει ποιο θα είναι το πλοίο που σκοπεύει να παραχωρήσει η γαλλική κυβέρνηση.\nΑναφορικά με την αναβάθμιση των ΜΕΚΟ, η Thales, ο αρχικός πάροχος του CMS των φρεγατών, θα είναι υπεύθυνος για αυτό το έργο. Συνδυάζοντας την τεχνογνωσία τους και την εμπειρία τους, η Thales και η Naval Group εγγυώνται τη βέλτιστη σχέση κόστους – απόδοσης, τόσο για το ίδιο το πρόγραμμα αναβάθμισης μέσης ζωής των ΜΕΚΟ, όσο και για τη διασφάλιση της λειτουργικής διαθεσιμότητας των πλοίων. Αξίζει να τονίσουμε πως το πρόγραμμα HN MEKO Mid-Life Upgrade προορίζεται να πραγματοποιηθεί σε ελληνικό ναυπηγείο, με συμμετοχή της ελληνικής βιομηχανίας.\nΟι Γάλλοι επισημαίνουν επίσης την πρόθεσή τους να κατασκευαστούν στην Ελλάδα τρεις από τις 4 φρεγάτες που θα παραγγείλει η Χώρα μας. Η κατασκευή της 1ης φρεγάτας στη Γαλλία θα εξασφαλίσει την επιχειρησιακή αξιοποίηση για την Ελλάδα στο συντομότερο χρονικό διάστημα, ενώ εγγυάται τη μεταφορά τεχνολογίας για την κατασκευή των 3 φρεγατών σε ελληνικά ναυπηγεία. Αυτό θα διασφαλίσει τη μακροπρόθεσμη αυτονομία του Πολεμικού Ναυτικού και σημαντικά οικονομικά οφέλη τόσο για τα ναυπηγεία όσο και την αλυσίδα εφοδιασμού στην Ελλάδα. Η Γαλλία δεσμεύεται για σημαντική μεταφορά τεχνογνωσίας που θα στηρίξουν την ελληνική ναυπηγική βιομηχανία και παράλληλα θα προωθήσουν τη στενότερη και μονιμότερη σύνδεση των ναυπηγικών βιομηχανιών των δυο πλευρών και τη συνεργασία σε μελλοντικά προγράμματα.\nΣύμφωνα με πληροφορίες, οι τέσσερις φρεγάτες Behl@rra που προτείνουν οι Γάλλοι, προσφέρουν όπως λένε τον πλήρη έλεγχο του εναέριου και θαλάσσιου χώρου, καθώς διαθέτουν αεράμυνα περιοχής και ανθυποβρυχιακές δυνατότητες.\nΠιο συγκεκριμένα, οι Belh@rra διαθέτουν ορισμένες βασικές ιδιότητες για τον μόνιμο έλεγχο του εναέριου – θαλάσσιου χώρου:\nΕίναι δεδομένο πως με τις FDI Belh@rra, η Χώρα μας θα αποκτήσει πλεονέκτημα ισχύος και κυριαρχίας, με ασυναγώνιστες δυνατότητες για τον μόνιμο έλεγχο του εναέριου και θαλάσσιου χώρου και αυτονομία δράσης.\nΤο μόνο που απομένει να αποκαλυφθεί είναι η ενδιάμεση λύση, το πλοίο δηλαδή που θα αποδεσμευτεί από τον γαλλικό στόλο και θα ντυθεί στα γαλανόλευκα μέχρι να κατασκευαστούν οι ελληνικές Belh@rra. Προφανώς, το Παρίσι κρατά ακόμα το «κρυφό χαρτί» στα χέρια του και θα το αποκαλύψει την κατάλληλη στιγμή. Οι πληροφορίες πάντως επιμένουν για δύο φρεγάτες La Fayette ενισχυμένες με τον οπλισμό που ζητά το ελληνικό Πολεμικό Ναυτικό, με το ενδεχόμενο των Fremm να θεωρείται σχεδόν αδύνατον, μιας και αποτελούν τις κύριες μονάδες κρούσης του γαλλικού Ναυτικού.\nΤις επόμενες μέρες, αφού κατατεθεί και η ιταλική πρόταση, η ηγεσία του ΓΕΝ θα κάνει μια πλήρη αναφορά στον υπουργό Άμυνας. Από εκεί και μετά ο κ. Παναγιωτόπουλος θα αναλάβει τη διαπραγμάτευση, ζητώντας αρχικά από όλους τους μνηστήρες να ανοίξουν τα χαρτιά τους για την ενδιάμεση λύση. Αυτό θα είναι πιθανότατα και το «κλειδί» για τη λύση του γρίφου.


Πρώτη καταχώρηση: Παρασκευή, 1 Οκτωβρίου 2021, 20:42\nΗ Apple πασχίζει εδώ και μια τριετία να βρει τρόπο να κατασκευάσει το δικό της αυτοκίνητο. Ακόμα ωστόσο δενΗ Ferrari έχει ανακοινώσει πως το 2025 θα έχει το πρώτο της ηλεκτρικό αυτοκίνητο. έχει βρει τους κατάλληλους συνεργάτες για να υλοποιήσει το όραμά της για ηλεκτροκίνηση και αυτόνομη οδήγηση.\nΑφού λοιπόν η Apple δε βρίσκει φως στο τούνελ της αυτοκίνησης, μεγάλα στελέχη της βρίσκουν τον τρόπο να μετακομίσουν στους τέσσερις τροχούς. Τρανό και πιο τρανταχτό παράδειγμα είναι αυτό του Jony Ive, σχεδιαστή του iPhone, οποίος ανακοίνωσε πως μετακομίζει στην Ferrari!\nΑπομακρύνεται το όνειρο της Apple για δικό της αυτοκίνητο\nΗ συνεργασία της Ferrari εκτός από τον Jonathan Ive περιλαμβάνει τις Axor και LoveFrom, μια κολεκτίβα που ίδρυσε ο ίδιοςΟ Marc Newson της LoveFrom είχε σχεδιάσει το 021C για λογαριασμό της Ford το 1999. και ο Marc Newson, πρώην συνεργάτης της Apple επίσης. Η ανακοίνωση κάνει λόγο για μακροχρόνια συνεργασία, ενώ το θέμα με το οποίο θα ασχοληθούν οι δύο πλευρές θα είναι η δημιουργία καινοτόμων σχεδίων στον τομέα της πολυτέλειας.\nΑπό την ανακοίνωση της Ferrari πάντως δεν είναι ξεκάθαρο αν η νέα αυτή συνεργασία θα αφορά τα αυτοκίνητα ή κάποια σειρά άλλων προϊόντων. Πολλοί είναι εκείνοι πάντως που συνδέουν τη συνεργασία Ive/Newson/Ferrari με το πρώτο ηλεκτρικό όχημα της ιταλικής φίρμας.\nΤελευταία ενημέρωση: Παρασκευή, 1 Οκτωβρίου 2021, 20:42


Jim Beam White Label Bourbon Ουίσκι 700ml ΗΠΑ\nShop / ΠΟΤΑ / Ουίσκι / Bourbon-Rye\nΤο πιο αναγνωρίσιμο bourbon στον κόσμο που κάθε λάτρης του bourbon θα πρέπει να το δοκιμάσει τουλάχιστον μία φορά στη ζωή του.\nΚατηγορίες: Bourbon-Rye, Ουίσκι, ΠΟΤΑ Ετικέτες: Bourbon, Jim Beam, WHISKEY, White Label, ΗΠΑ\nΤο Jim Beam White Label είναι ένα ουίσκι της ναυαρχίδας του αποστακτηρίου Jim Beam, που βρίσκεται στην πόλη Clermont του Κεντάκι. Χαρακτηρίζεται από το γεγονός ότι εκτός από το καλαμπόκι περιέχει μια μεγάλη ποσότητα σίκαλης στη βασική συνταγή του. Τα αποστάγματα παλαιώνονται για 4 χρόνια σε καινούρια λευκά αμερικανικά δρύινα βαρέλια.\nΧαρακτήρας: Πολύ γλυκιά μύτη με νότες βανίλιας, σανό, φρέσκο καλαμπόκι, καραμέλα, βελανιδιά και μπαχαρικά. Γεμάτη γεύση και βαθιά με νότες βανίλιας, πιπεριου, μπαχαρικών και μελιου και σανό. Το φινίρισμα του είναι μεσαίου μήκους με νότες δρυός, ρητίνης και γλυκύτητας.\nΤύπος Ουίσκι: Bourbon\nΠροέλευση: Κεντάκι, ΗΠΑ\nΠαραγωγός: Jim Beam Distillery\nΔώστε πρώτος μία αξιολόγηση “Jim Beam White Label Bourbon Ουίσκι 700ml ΗΠΑ” Ακύρωση απάντησης\n1800 Añejo Premium Κίτρινη Τεκίλα 700ml\nMozart Chocolate Cream White Λικέρ 700ml\nCragganmore 12 Year Old Malt Ουίσκι 700ml speyside\nJack Daniel’s Honey Ουίσκι 700ml ΗΠΑ


Παναθηναϊκή Άποψη: Το σποτ της νέας φανέλας (VID)\nΤο σποτ της νέας φανέλας (VID)\nΟ Παναθηναϊκός πριν λίγες μέρες παρουσίασε τις νέες του εμφανίσεις για τη σεζόν 2016/17. Μάλιστα βγήκε και το τηλεοπτικό σποτ της νέας φανέλας του τριφυλλιού.\nΟι εμφανίσεις του Παναθηναϊκού παρουσιάστηκαν και τυπικά από την ίδια την ομάδα πριν από λίγες ημέρες.\nΗ πρώτη εμφάνιση μας θύμισε την φανέλα του 2013, όπου και πάλι είχε κάθετες ρίγες. Από εκεί και πέρα η δεύτερη είναι άσπρη με πράσινο στους ώμους και η τρίτη έχει ένα μπλε χρώμα με πράσινο στους ώμους, ενώ του τερματοφύλακα είναι μοβ με μαύρο στον ώμο.\nΠλέον μετά και την παρουσίαση των νέων εμφανίσεων, βγήκε ήδη και το τηλεοπτικό σποτ της νέας φανέλας του Παναθηναϊκού. Έτσι, η «Παναθηναϊκή Άποψη» σας δίνει την δυνατότητα να δείτε το νέο τηλεοπτικό σποτ της νέας εμφάνισης του Παναθηναϊκού. Τέλος, να αναφέρουμε ότι μπορείτε να προμηθευτείτε την νέα εμφάνιση τόσο από την μπουτίκ της ομάδας όσο και μέσω ίντερνετ από το http://www.greenteam.gr.\nΑναρτήθηκε από Δημήτρης Πράσινος στις 8:14:00 π.μ.